url: =Malaysia mahmah ~ Mungpi Khupson :: ZOMI DAILY\nposted on 19 June 2016 at 6:31 pm UTC+9:30 Lomkholna: Malaysia, MungpiKhupson, News\nMalaysia ah Zomite tam mahmah ta hi ding hi, Bus leh Meileng khawng I tuan ciang Zopau zaak ding om laklak thei mawk hi. Kawlgam leh India zomah Zomite tam penpenna mun kici sam hiven lamdang lua kei e. Malaysia lamdang ka sak theihzelna nam nga ong kuipak dih ning.\n1. A mihau penpente uh :\nMalaysia ah a gam nei kici Malay minamte mah a hau penpen ding I sak leh na hi deklo hi. Kumpi nasep tuamtuamte bel Malay ten buplak pian uh a, ahi zongin sumbawlna lamah Sente(Chinese) pha deklo uh hi.\n2010 kuma Malaysia mihau penpen top 10 enpak leng:\n1. Robert Kuok (Chinese)\n2. Ananda Krishnan (Indian)\n3. Lee Shin Cheng (Chinese)\n4. Lee Kim Hua (Chinese)\n5. Quek Leng Chan (Chinese)\n6. Teh Hong Piow (Chinese)\n7. Yeoh Tiong Lay (Chinese)\n8. Syed Mokhtar AlBukhary(Malay)\n9. Vincent Tan (Chinese)\n10.Tiong Hiew King (Chinese)\nTop 10 ah Malay 1 kidawk zo ciamciam a, tuazong 8 na hilai! Syed Mokhtar AlBukhary leh Indian Mihau Maxis company neipa Ananda Krishnan simloh pen Sente vive hizen hi. 80% Chinese, 10% Indian, 10% Malay cihna hi!\nNung kumin (2010) Malaysia milip vekpi 28,250,500 pha a, tua lakpan 60.3% pen Malay te hi-in , 22.9% Sente(Chinese), 6.8% Kalate(Indian) ahi uh hi.\nMilip vekpi lakpana 22.9% bek a pha Sente pen, Malaysia mihau penpen top 10 lakah 80% kihelzo tazen uh hiveh aw, Malaysia mahmah!\n2. A laimal zat uh:\nMalay pau Bahasa Melayu kici pen mihing Million 18 kiim in zang uh a, Indonesia pau tawh 80% kibang kici hi. Malaysia, Singapore, Brunei, Indonesia leh Thailand gamte ah kizang hi.\nMalay ten amau aituam laimal nei ngeilo hih tuak a, amau gam a uk kumpite laimal zui ziauziau uh hi leh kilawm hi. Malay pau tawh laigelh a kikan thei lakpan a lui penpen in Sumatra tuikulh ah Kala kumpipa Srivijaya in AD 683-6 lai a a zat laimal (Indian script kici ziau Sanskrit hi maithei) ahi hi.\nKum zalom 14 hun lai-in Islam uk kumpi in Southeast Asia hong nawksukin Malay gam zong uk a, tua hun a kipan Malay pau pen Arabic laimal modify ‘Jawi’ kici tawh hong gelh uh hi. Tudong mahin a zang om kiukiu lai hi.\nKum zalom 17 kipat tuung panin Dutch, Portuguese leh British uk kumpi hong laang leuleuin Malay laigelh zia hong laihkik uh hi. ‘Rumi’ kici Latin laimal zui-in gelh uh a, tuapen tudonga zatpipen uh official writing system hong suak hi. Malaysia kumpi in Malay subject tawh laivuan peuhmah ‘Rumi’ leh ‘Jawi’ khatzawzaw zat phalsak hi. Ahi zongin tu-a a laimal zatuh en zong I simpih theih ‘Rumi’ pen Malaysia official writing system kici hi.\nA lamdang mahmah khat pen Malay ten namdang pau tampitak pen Rumi lai tawh gelhin Malay pau suaksak ziauziau uh hi. Pawlkhat en pak lehang:\naksi – action (Dutch actie)\nbuku – book (English)\nekonomik – economic (english)\nfarmasi – pharmacy (english)\nguru – teacher (Sanskrit)\nkamus – dictionary (Arabic qāmūs)\nkapal – ship (Tamil kappal)\nkatil – bed (Tamil kattil)\nkaunter – counter ( English)\nkeju – cheese ( Portuguese queijo)\nkereta – carriage, car (Portuguese carreta)\nkuda – horse (Hindi kudh)\nlimau – lemon (Portuguese limão)\nputera – prince (Sanskrit putra)\nroti – bread (Sanskrit roṭi)\nsabun – soap (Arabic)\nseksyen – section (english)\ntarikh – date (Arabic tārīkh)\nteh – tea (Hokkien tɛ)\ntuala – towel (Portuguese toalha)\nOperasi a cihcih uh zong bangdang hilo operation cihna na hi leldih! Damlohna hang tawh Clinic na zon leh na mu kei ding a, Klinik bek na mu ding hi! Malaysia mahmah!!\n3. Gam nihna! :\nThird world leh Third country kibanglo hi cih phawk masa leng.\nThird world kicici bang hi peuhmah hiam en masa leng. Cold war (1946 – 1991) hun lai-in leitung gam tuamtuam pen nam thumin na khen uh hi:\nI) First world : USA leh a pawlpih capitalist gam leh NATO gam genna hi.\nII) Second world: USSR, China leh a pawlpih Communist gamte.\nIII) Third world : USA leh USSR lampanglo neutral gamteng genna hi. Africa, South America, India leh South East Asia gam cihte pawl , a genthei deuh teng.\nGam thumna I cihcih, third country bel tellua hang maw! Gen veve dih ni:\nI) First Country : Gam khatna pen I suahna gam Myanmar cihna hi.\nII) Second Country : Gam nihna I cih tak ciang Galtaite ki-hut pakna gamte. Resettlement ngakna mun/ Refugee kisiauh(process)na gamte I cimai diam. Malaysia, India, Thailand cih bang.\nIII) Third Country : Gam thumna I cih takteh I pianna gam nusia-a gam dang khat peuhpeuh teenna dinga I zuatna gam. Ahih kei leh zong galtaite teensuak theihna gam cipak mai ni. Refugee lampan en leng USA, Canada, Norway, Australia, New Zealand cihte pawl.\nA lamdang mahmah khat pen Zomi galtai tamzawte ki-hutpakna gam pen, Galtaite saanna leh galtaite kepzia ding tawh kisai leitungbup in thukhun a bawl 1951 Refugee Convention ah suai a kai kilkello Malaysia gam hi citciat hi. Galtaite a ut bangbangun bawlthei cihna hi. Ahi zongin Pasian hehpihna I ci diam, Malaysia kumpi in UNHCR card tawi peuhmah man nawnlo-in, Cidamna (Medical) leh siamsinna (education) lamah zong a kum a kumin galtaite tungah hong kihawng semsem uh hi. Nidangin UNHCR card tawh nasep khuan kipia lo a, tuhun ciangin ahih leh tua card mah tawh nasep pawlkhat kisem ziahziah thei ta cileng I khial kei ding hi. Kumpi zato te ah UNHCR card tawi peuhmah 50% discount kipia-in, nidanga galtaite neih theih loh bank account kinei thei ta a, debit card tawh sum kikoihin kithoh thei ta hi. Siamsinna lamah zong College pawlkhat pan professional course tuamtuam kisin thei ta hi.\nTukumin (2011) Malaysia ah Galtai UNHCR registered (Refugee & Asylum seeker) 90,000 kiim om a, tua lakpan 92% pen Myanmar pan hi in: Chin, Kachin, Mon leh Rohingya mi tam pen hi. (Kawlgam pan Chin State pan tampen a, Chin State pan Tedim kampau Zomite a tampente lakah kihel hi!) A dang 8% pen Afghanistan, Iraq, Somalia leh Sri Lanka gam pan ahi uh hi.\nTua hi in, Zomi tampite adinga gam nihna hong suak, 1951 Refugee Convention signatory a hi ngeilo gam khat pen Rev. Pau Khai kammal kawm pak leng Canaan(Gam thumna) I tun theihna dinga I giahphual Gilgal(Gam nihna) hong suak laizang hi! Malaysia mahmah!!\nMalaysia pen I theihsa mah bangin a tuk a khalin khua lum den hi. A khuahun pen mikangte pau leh Tropical Rainforest climate kici a, Southwest Monsoon ( May – September) leh Northeast Monsoon (November – March) hunin guahtui ngah den hi. Khua lumna pen 23°C – 35°C kikal khawng hi den hi.\nMalaysia ka tun cillam pen innlam ah phalbi laitak a hi a, lungdambawl tawh hong kituakto pah hi. Khuahun lah vot cih thadah lum semsem hiam cih dingin hong om hi. December 24 zan hong hih taktak ciang bel, lungsim ah Betlen bawngkuang hong suak valvalin, puan lum theithei silha zan khuadam nuaiah zanvak(carol) lai khawng hong kilang ziahziah hi. Ei lah pangka nuaiah khua-ul kaisa’n ki-om heihai mawk in, I mang khawng tawh hong kibang keei mai hi! Guai, lungdambawl I cih zong phalbi lo tawh bel hong duplicate pian mahmah mawk hi ei! Phalbi ciamkha ngei kiuhkeuh lo mi hizah omna Malaysia mahmah!!\n5. Tukpeng :\nA diakin English Premiere League leh Champions League live telecast pen kilim et mahmah hi. Ninoni zan leh Nipini zan pen ansai teng khempeuh phialah EPL live kisuaksakin, sai neiten meetpih tuam mahmah hi. 2009 Champions League Final Manchester United vs Barcelona pen Kuala Lumpur gei Hartamas food court naiah ka sep laitak hi in Foot court mai ah MU jersey, Barca jersey leh vuvuzela (South Africa world cup lai kinak mut mahmahte) kizuak zihziah hi. Mipi tam dan bel a phuala et mahmah tawh kibang keei mai hi. Ku keei, awng keei mai uh hi. Zomite tukpeng uuk mahmah ka cih leh Malayte’ kiban nai deksuailo aive!\nMipi in EPL kinbawl uh a hih manin Sumbawlten zong, a company uh minthanna dingin limzat pah uh hi. I thei dinga tukum English Premiere League club nih Aston Villa leh Queens Park Rangers te puan(jersey) pen Malaysia Company te’ sponsor ahi hi. Aston Villa jersey maia Genting kici pen Malaysia Company Genting Groups cihna ahi hi. QPR Club pen Malaysia mihau AirAsia neipa Tan Sri Tony Fernandes in 66% a leisa na hi leuleu zela, Malaysia Airlines leh Air Asia in QPR jersey sponsor uh hi.\nKumsimin EPL club lianten Malaysia pha den uh hi. Tukum mahmahin zong Chelsea, Liverpool leh Arsenal ten pha uh a, Malaysia XI tawh a kisuihna uh leitunga tukpeng tualpi golpenpen giatna Bukit Jalil tualpi ah a en dim zihziah bek hi.\nHizaha tukpeng uuk gam, tualpi minthang Bukit Jalil a nei Malaysia pen tu tadih World Cup ah kihelzo nai tuanlo a, AFC Asian Cup ah thumvei bek kihelzo panin (AFC Headquarters Kuala Lumpur hi napi), tulaitak FIFA World ranking ah 147 na pek na hi sawnsawn hi (India 163, Myanmar 168). Ei mah banga a suih sang a gen siamzaw a hihna mel uh! Malaysia mahmah!!\nPrevious: Eimi te kikhen theilo ~ Pau Tun Thang\nNext: Phalbi le Sakuhte ~ Nk Khanno


timestamp: atn

url: =Jesu Aadingin Kiatsukna - Zomi Adventist Innkuan\nJesu Aadingin Kiatsukna\nMarch 2 São Tomé and Príncipe\nJesu Aadingin Kiatsukna Agen: Constâncio Triste Afonso, Kum 51\nA zudawn a khawl ma leh Jesu a saan ma in, pi 7 a sang pan in Constancio a bungbu lam in kiasuk ngei hi. Sao Tome tuikulh a, mualtung khua khat ah Seventh-day Adventistte in camp bawl in, tua lai-ah, a va pai vua kipan in Constancio te innkuan pen aikhupsa daan in nei gige pah uh hi. Constancio pen ta nih anei lokho pa ahi hi. Camp bawlte’ lak ah numei khat in thu adot khit a kipan in tua Adventistte encik mahmah hi. “Ko pawlpi mite nong et ciangin ka lamdanna uh na mu hiam?” cih dotna hi.\nAdventistte in zu le zaa a zatloh lam uh phawk khia pah hi. Camp paite a ciah khit uh ciangin, Adventist pawlpite’ thu, theihbeh nuam ahih manin, Bible study pia-a, a pai kawikawi, ameltheih Adventist pawlpi mi khat i’nung zui kawikawi hi. Tua zawh a sawt loin District pastor pa kiangah tui a phum nadingin ngen hi. “A masa in Pasian’ kiangah ki-ap inla, zu le zaa na phiat zawh nadingin ngen lecin hong gualzawh pih ding hi” pastor pa in ci phot in, tui phum pah lo hi. Constancio in tua te nusia zota ahih manin tui a kiphum hi.\nKha guk khit ciangin, a ngeina lui ah tungkik hi. A zi heh mahmah hi. Amah aki tuiphum nailoh hangin mithak ahi, apasal’ omzia a lung a kim mahmah ahi hi. A pasal kiangah, “Adventistte in tuate zangh lo ahi maw. Nang zong na zatloh ding ahi maw,” ci hi. Tuate a khawl mateng lupna ah lupkhop ding phal vet lo hi. Constancio zong tuabang a, azi’ khensatna dik salo ahih manin, Lai Siangtho sungah Christian nuntakziate hong sim phapha hi. Isaiah 55:2 ah “An ahi lo nate lei nadingin banghangin na sum uh zang a, hong gilvahsak theilo nate ngah nadingin ban hangin na sem nahi uh hiam? Keima’ thu limtak in ngai in, a limci an ne un la, an lim te ah nuam sa in om un”. “Banghang in an ahi lo nate lei nadingin ka sum zangh bei ding ka hiam” ci in Constancio in hong ngaihsun ta hi.\nSee also MSS 9: Khrisian Laibu ahilo khat tawh Gupkhiat\nA zongsatnate a phiat zawh nadingin nipi kaal tampi tak mah Pasian’ kiangah thu ngen hi. Ahizongin a thunget kawmkawm pi mahin, zu peuh zaa peuh lei kawmkawm kha veve hi. Nitak khat, zukham sa in a inn kahlei ah kah to hi. A tamzaw pen singinn vive mah kilam hi. A zi leh, kum sagih apha a tapa, le kum li a pha pan a tanuteng a thum un nuamtak in ihmu uh hi. Lupna tungah tawmvei sung a lup khit ciangin, guah zukhin lim buanlak a, a paina, a khebuan biatbuatte a sil khiatloh lam hong phawk vat hi. Tho khiakik in, inn mai ah hong pusuak khia hi. A khete sil dingin a awnsuk leh, kinang zolo ahih manin, pi 7 a sang, innka nuai ah a bungbu lam in kiasuk hi. Buan lak ah a lu tumsuk in, suangtum phu khalo bilbel hi.\nA ui uh hong hamham hi. Azi leh a tate zong hong pusuak in ui in a nakh nakh na a va et uh leh, midang na hi lo in, a pa uh innka nuai ah na lum hi. Liam lo bilbel in zu nam hiahua hi. A zi in kiim le paam ah huhna ngenin hong awngkhia hi. A sawt lo in venglepaamte hong tung ngeingai in, Constancio uum ngeingai uh hi. Innka tung pan a kia ahih lam a theih uh ciangin, dawigilote in a sawnkhiat hi ding in um uh hi.\nTua thu hongkizeel ngeingai in, a khuasung uah dawigilo om hi, ci-in ngaih sun uh a, koi ci kikep ding cih kam kinialna (debate) hong nei ngeingai dihdih uh hi. Constancio siansuah photphot kisam ci-in khentat uh hi. Tua ciangin a khut sung uah a zun uh tha-in a sibup a lum hilhial constancio’ tungah a khut uh kitaih sak ngeingai uh hi. Tua teng a man khit ciangin papi thahatte in a inn tungah zawngto uh hi.\nZingsang ciangin, a lawmte tampi takin, Constancio zudawn dingin va zawn uh hi. A lu nuaikawm phangphang in, “Ke’n zu le zaa zangh nawn kei ning,” ci hi. Zangh nawn lo takpi pah hi.\n“Zu le zaa duhna lungsim teng bei ta, tua pen thungetna Topa’n hong dawnna hi,” ci-in Church Elder a sepna Adventist pawlpi panin interviewte’ dotna dawng hi. Tu-in a khuazang bup ii’ sehthum suah sehkhat ahi, mi 200 bang Adventist pawlpi ah tui kiphum uh hi. Sabbath sim in mi 120 val ta bang kikhawm den hi. Tuate’ lak ah, Constancio’ zi, a tate, leh nidang a, a zu dawnkhop pihpih mi 5 te zong kihel hi. “Keimah a bangh, mi tampitakte’ kiangah ka tangthu ka gengen nuam hi. Ka tenna ka khua ah mi tampite in zukham sa in biakinn pai ding maizum uh hi. Tuate’ kiangah zong, ‘Kei zong no mau mah bangin om ngei lua ing. No zong phiat zo mahmah nu teh. Pasian in hong huh ding hi’ ka cici hi,” ci hi.\nTu kuata, Sabbath 13 na sumpi khenkhat tawh Sao Tome ah khamtheih guih theih azangh mite kikhelsak nadingin innpi khat kilam ding hi. Mission sumpi nong khiat manun lungdam mahmah hi.\nMSS 10: Khasum Khomlo Baan Sazianlen nu\nPrev post Lesson 9: SATAN LEH A PAWLTE\nNext post ZIRLAI 9: SATANA LEH A THURUALPUITE


url: =South Africa ah kamsang akici pa’n thoza tawh natna damsak theihing kici ~ TK Lian :: ZOMI DAILY\nposted on 25 November 2016 at 11:20 pm Lomkholna: News, Thangkhanlian, World\nNov. 25, 2015: South Africa gamah amah leh amah kamsang (prophet) a kici tawm leh Limpopo province sunga Mount Zion General Assembly kici pawlpi a makaih Lethebo Rabalago kici in tho thahna dinginin a kizang thoza (pesticide) nam khat “Doom” kici mi mit-ah kapsak in HIV, cancer leh natna damsak hi’ng kici hi. Hih Pasian mi a kici pa’n sih theihna thoza Doom pen a lamdang zatui hi a, nuntak hun sung a sausak thei zatui (elixir) hi a, natna tuamtuam lamdang takin damsak thei hi ci-in Doom zatui tawh mi mit kapsak in, a kapte maan, mi thupha a piakna leh a thugennate Facebook ah khahkhia ziahziah zaw lai hi.\nHih thoza Doom bawl Tiger Brands ten hih thoza pen a lamdang naseptheihna kihel lo a, natna damsakna ding zatiui hilo in, ganhing neu nonote thahna dinga kibawl hi ci uh hi. Doom pen mihing tunga zat ding leh mit-a kap dingin lauhuai mahmah a, tua banga zat ding a lauhuai zia dong a zatui bawm-ah hilhkholna warning kituangsak hi ci uh hi. Tiger Brands ten Rabalago tawh thukizakna neih theihna ding kisawm a, hih bangin Doom a zat nawn lohna dingin kigen ding hi ci hi.\nSouth Africa government commission in zong Rabalago in hih bangin zatui a zatna hangin dam lohna leh mit siatna tuak ten kumpi tungah hekna hong bawl un ci-in mipite thuzaksakna bawl hi. BBC ten interview a neihna uh-ah Rabalago in Doom pen pilvang takin ka zang a, numei khat mit ka kapsak leh hih zatui ah Pasian vangliatna om ahih manin a mit natna panin damna ngah hi ci hi. eNCA websiten ten a interview na-ah Rabalago in Doom in manlang takin damsak theihna vangliatna nei hi ci-in gen hi.\nMount Zion General Assembly pawlpite Facebook account ah Doom pen a min bek (Doom pen mailam a hong tung ding haksatna, thu khenna cihna ahi hi) hi a, a man takin ci leng hih zatui ah damsak theihna om hi cih kituangsak uh a, mi pawl khatin zong damna ngah mah hi’ng ci-in teci pang uh hi.\n#Behlapna: Hih banga gamta Pasian mipa leh kamsang a kici tawm ten hih bangin zatui a zat pen na upna hangin damna na ngah kha thei mah ding hi. Ahih hangin a bawlte nangawn in lauhuai a, hih banga zat dingin kibawl hilo in, tho thahna ding ci uh ahih manin kihtakhuai mahmah hi. Amah leh amah kamsang, sia a kici tawmte pen lauhuai kha thei mahmah ding hi.\nHai pen phamawh lo a, mawl pen poi mahmah a, kilawhsawn loh ding thupi dingin uphuai hi. Kamsang leh sia kici tawmte up pah huai lo hi. Sia leh kamsang zaa a kipia tawm a, sia leh kamsang zaa a kipiatawm kitam ta hi.\nSource : India Today/ Thang Khan Lian\nPrevious: Malaysia ah papi khatin atanu buan in naupaai, kha 7 phakhin ~ ZD\nNext: Thai, Malaysia, Indonesia aom Myanmar Embassy mai ah lungphona kinei ~ ZD


url: =Malaysia Khuado Pawi Committee 2013 pan Sapna :: ZOMI DAILY\nposted on 9 September 2013 at 1:05 am Lomkholna: Khuado, News, ZAM, Zomi\nZomi te’n kumsim a ih bawldet a hi Khuado pawi pen kumsim October khasung in kibawlden zaw hi. Tukum zong Malaysia khuapi Kuala Lumpur ah October 15, 2013 (10am – 5pm) hunsung in nasiatak in ki bawlding hi. Lutman cihdan zong omtuanlo in hongpai khempeuh in kongkhakpi kantan in tutna a nuamtheithei munte ah tatdan hekdan a nuamthei penpending in Khuado Committee te’n hong vaihawmsak ding uhhi. Tutna pen 1000 ciang bek omding a, a hizong in a panglangkhat ciat ah mi 1000 val bang a tut theih dingin tutna om dimdemding hi. Munhoih nadeih le hongpai baih sawm in!\nKhuado Pawi bawlnading panpihna hongpia khua makai leh Pawlpi makai te ading inzong amailam ah tutna kigel ahih manin atuding khatciat nongkiseh nading un zahtakna lianpi tawh hong zasakpah ung.\n2013 kum khuado pen ZAM in hong makaih in tua nuaiah Khuado Committee teng in hong vaihawm hi. Tua a hihman in khua 84 leh Pawlpi 22 (tuciangciang) in a kisam sum tawh panpihna hongnei a hihman in Malaysia gam ah Zomi khempeuh ii bawl khuado ci leng hong bukimzawding hi. Khua kipawlna khempeuh in hongpia cih nungsang pen Zomi khempeuh ii bawl cileng kicingzawlai hi.\nTukum pen Zomi pawi lian ihbawlciang in ihbawlna mun a hi, Chinwoo Stadium ah kibawlding hi. Khuado ni ah koicidan teng omding hiam cih tawmkhat hong maleep nuam ungh.\nZolia & Zotaang Malaysia 2013 :: Hih pen Malaysia gamah a kibawl masa pen hi a, Zolia 12 le Zotaang 17 ki heltheiding hi. Hihpen Zolia & Zotaang a hih zenzen hang in leitung tawh liangko kikim in a kibawlding a hihman in na upmawhsang in nasiazaw ding hi. Banghang in nasiazaw ding hiam cih pen tuani teh na mit mahmah tawh na muhteh telpanding hiteh.\nZolia & Zotaang hong teelsakding pen a nuai ateng hiding hi. Mi mawkmawk hideksuailo in mi minthang taktak vive in hongmakaihsakding hi. Hihteng ii teeltaktak pen a khatna a ngah huaitaktak Zolia & Zotaang taktak te kiteelkhiading ahih manin muanhuai mahmah uhhi.\nMs Bella Rahim\nAward Winning Actress, Fashion Show & Plus Size Model\nMr Evan Siau\nMr International Malaysia 2012, TV Personal, Model\nVocal Performer/Classically Trained Soprano, Theatre Actress\nMr Chua Chung Aun\n(Photogenic Mark hong piaksakpa)\nCommunity Development, UNHCR, Malaysia\n(Ms Joanne pen Korea zinpak ahih manin hongki heltheilo dinghi)\nSenior Pastor, Seventh Day Adventist, Kuala Lumpur\nParish Priest, Khampat Myo, Kalay Diocese, Myanmar\nPu Hang Khan Lian\nPresident, Zomi Innkuan Singapore\nChairperson, Migrant Ministry, Assumption Church\nLasakna :: Malaysia gamah Zomi tumging tumsiam minthang Khual Tawng, Mamang, Gin, Khai Sian te’n hongmakaihding uhhi. Zolia & Zotaang tawh hun tampi beiding ahih manin lasak pen dawng 10 khawngbek kisading a, Malaysia gamsung aom Zomi lasaksiam tengin hong zaiziahziah ding uhhi.\nKhuado pawi ah hongpai inla, hihtung a kigenteng namit tawh na mukhapah ding hi. Cikmah in a om ngeinailo Zolia & Zotaang kidemna ah hongpaiding in honglamen ungh. Zomi te ngeina khuado thu leh thucin thutang tampitak kigending a hihman in peello in hongpaisawm un.\nKhuado Pawi Committee, Malaysia\nPrevious: Interview: Kampu Laizom ~ Video Cameraman & Kungfu Film Star\nNext: Bang hangin Zomite in Khuado bawl ding i hiam? ~ Dr. Lam Khan Piang


url: =Numei te kidop ding (a diakdiak numei no te) :: ZOMI DAILY\nposted on 21 December 2018 at 11:23 pm Lomkholna: News, Siamsin\n1. Nu leh Pa, u te lo tawh inn pan a ki gamla ah khatguak pai kei in.\n2. Inn pan na paikhiat simsim in na nu leh na pa te theisak in.\n3. Sangkahna pan lambanglo in na inn ah tangtak in ciahsuak pahpah in. A hihtheihleh lawmte tawh tonkhawm in.\n4. Na pai ngeikohna munah pai ding hong kizotleh zui kei in.\n5. Na theih ngeikoh mi tawh ki hopih se kei in.\n6. Na theihngeiloh mi khat peuhpeuh in hongpiak nektheih tuamtuam te ne kei in.\n7. Mi tam lak (pawi lak) ah khat guak mawkvak kei in.\n8. Mi dang khat peuhpeuh na khut ki lensak, ki lawngsak kei in. Man ki zaihkhawm ding a ci zongin ki phal kei in.\n9. Lim tuamtuam, video tuamtuam a phone sungpan hong lak zongin en sak se kei in.\n10. Mi omlohna, khuamialna lampi ah khat guak pai kei in.\nNu leh pa te theih ding\n1. Inn pan a ki gamla na munah paisak/sawl kei in.\n2. Na ta nungakno te nitak khuamialkhit vakkhiasak kei in.\n3. Guihtheih khamtheih a zang mite gei ah na ta te omsak kei in.\n4. Mi khatpeuhpeuh muang in na ta te mundangah a pai ding phalkei in.\n5. Mi khat peuhpeuh kep dingin na tate ap kei in.\n6. Sangkahna, tintan kahna ah khat guak paisak ziau kei in. (Kha tangtang in).\n7. Nulepa vai peuhmah na ta naupanglai te muhna ah bawl/gen/ciamnuih ngeikei in.\n8. Na tate omdian a tuampian aomleh hoihtak thudong inla a hangkan pah in.\n9. Naupangte hong genthu te hoihtak ngaihsak inla thupi bawl in.\n10. Nulepa vaipen a kum cinciangin pilna a ngah nadingin a thu in hilh in. Siamsin Library\nPasian in thupi a sak ngaihsutna\nIh ngaihsutna kua mah in hongtheipih loh laitak in ngaihsut theihna hongpia Pasian in hong thei hi. Ih ngaihsutna hong sittel in hong en tel hi. I sepna tuamtuam te sangin Pasian ih lungsim tawgen aa thute tawh thu khen zaw hi.\n‘Na khempeuh lak ah lungsim a khemhat pen hiaa, a kisia pha mahmah a hihi. Kua in lungsim theizo ding ahi hiam? Keimah Topa in mi khempeuh nuntak zialeh a gamtatna tawh kizui in a piakhia dingin ngaihsutna ka entel a, lungsim ka sittel hi’ ci hi. Jeremaiah 17: 9-10. Pasian in a piakkhiat theih na dingin mihingte lungsim hong en hi.\nI vawhbangin i at dinghi. Mi vawh i at kei ding hi. Ei vawh bangin hongat sakding Pasian ahihi. Tua hiaa ih lungsimsungah khaici a dim in tuh ni. Hongpo dingaa i at ding hi. Hihpen leitung ngeina ahihi.\n‘Na lunggelna pen a taktak hongsuak hi. Na ngaihsut mawkmawk thu te kidawm in, a takpi hongsuak kha ding hi. Nangpen nanglenang na kingaihsut pen mah na hihi’, ci in ‘I Can Do it’ cih laigelh nu Louise Hay in hoihtak in na at hi. Book Ref: Baihlamtak a Nalianpi Sepna\nPrevious: Numei te pheituam ding abawl masa Coco Chanel\nNext: ZAM Thupuak :: 23 Dec 18 (Christmas Wishes)


url: =Luka 22 (TDM)\nTedim BibleLuka 22< = >\nJesuh Thah A Kisawmna\n(Mat 26:1-5, 14-16; Mrk 14:1-2, 10-11; Jhn 11:45-57)\n1 Tu-in Paisan Pawi a kici Silngo Sawh loh Anlum Pawi hun hong naita hi.Ref 22:1 Pai 12:1-27 2 Siampi liante le Thukham hilh siate in mihonpite kihta uh ahih manin kuama theih lohin Jesuh a kithah theih nading lampi a zong uh hi.\n3 Tua ciangin sawm le nihte sung panin Iskariot tapa Judas sungah Satan hong lut hi. 4 Tua ahih manin Judas va pai khia a, siampi liante le biakinncing palikmaangte tawh va kiho uh a, amaute’ khut sungah Jesuh a piak theih nadingzia a kikum uh hi. 5 Amaute na nuam mahmah uh a, sum tawh guaih dingin thuciam a na pia uh hi. 6 Judas zong thukim a, mihonte’ theih lohin amaute’ khut sungah Jesuh a piak theih nading lampi zon ding a kipan pah hi.\nJesuh in A Nungzuite tawh Paisan Pawi Annek ding Vaihawm\n(Mat 26:17-25; Mrk 14:12-21; Jhn 13:21-30)\n7 Tua ciangin Silngo Sawh loh Anlum Pawi hun sungin Paisan Pawi an-a nek ding tuuno gawh ni hun hong tung hi. 8 Jesuh in Peter le Johan kiangah, “Va pai unla, eite’ Paisan Pawi annek ding va vaihawm un,” ci-in a sawl hi. 9 “Koi lai-ah va bawl le ung hong deih na hi hiam?” ci-in a dong uh hi. 10 Amah in, “Jerusalem khua sung na lut uh ciangin tuibeel a pua pasal khat na mu ding uh hi. Ama lutna inn-ah zui unla, 11 a innteek pa kiangah, ‘Siapa in: Ka nungzuite tawh Paisan Pawi an ka nek theih nading uh inndei koi lai hiam, ci hi,’ ci-in va dong un. 12 Amah in a baihsa-in a na kikoihsa inndei tungnung a zai khat hong lak ding hi. Tua lai-ah a kisam khempeuh a baihsa-in na koih un,” a ci hi. 13 Amau tegel zong pai uh a, Jesuh’ gensa bang teekteekin va mu uh a, tua lai-ah Paisan Pawi annek ding a bawl uh hi. 14 A hun a tun ciangin Jesuh zong sawltakte tawh sabuai-ah a tu hi.\nNekkhawm Bawlna A Pianna\n(Mat 26:26-30; Mrk 14:22-26; 1Kor 11:23-26)\n15 Tua ciangin Jesuh in amaute kiangah, “Sihna ka thuakma-in note tawh hih Paisan Pawi an i nekkhop ding ka ut mahmah khat ahi hi. 16 A mantakin kong genin-ah, Pasian’ Ukna sungah a cingtaak Paisan Pawi hun hong tun mateng, Paisan Pawi an ka ne ngei nawn kei ding hi,” a ci hi. 17 Tua ciangin Jesuh in a hai sang a, Pasian’ tungah lungdamna a koh khit ciangin, “Hih hai hong sang unla, na vekpi-un na gual dawn un. 18 Bang hang hiam cih leh Pasian’ Ukna hun hong tun mateng, tu a kipanin leenggahzu ka dawn nawn kei ding hi,” a ci hi.\n19 Tua ciangin anlum la-in Pasian tungah lungdamna a koh khit ciangin amaute tungah pia a, “Hih pen note adingin a hong kipia keima pumpi ahi hi. Keimah nong phawk nadingun na ne un,” a ci hi. 20 Tua mah bangin an a nek khit uh ciangin amaute tungah hai pia a, “Hih leenggahzu pen note adingin a luang khia, Pasian’ thuciamna thak a kipsak ka sisan ahi hi.Ref 22:20 Jer 31:31-34 21 Ahi zongin kei hong lehhek ding pa’ khut in sabuai-ah kei tawh an a sawkkhawmna thu thei un.Ref 22:21 La 41:9 22 Bang hang hiam cih leh Pasian’ sehsa bangin Mihing Tapa si dinga, ahi zongin amah a lehhek pa in gimna thuak ding hi,” a ci hi. 23 Tua ciangin hih bangin a gamta ding eite lakah kua hi ding ihi hiam, ci-in amaute khatlekhat a kidong uh hi.\nKua Lian pen ding cih Kiselna\n24 Nungzuite lakah kua a lian penin kingaihsun ding, ci-in kiseelna thu hong piang hi.Ref 22:24 Mat 18:1; Mrk 9:34; Luk 9:46 25 Tua ciangin Jesuh in amaute kiangah, “Gentail mi hih leitung kumpite in a mite uh tungah ukna aana zang uh a, tua bangin mi a uk Gentail-te in amaute pen, ‘Mite’ nopsak nadingin nasemte,’ a kicih ding deih lai uh hi. 26 Ahi zongin note lakah tua bang hi lo ding hi; a lian penpa a neu pen bangin om dinga, a makai pen pa a nungzui nunung pen bangin om ding hi.Ref 22:26 Mat 23:11; Mrk 9:35 Ref 22:25-26 Mat 20:25-27; 10:42-44 27 Anne dingin sabuai-ah a tupa le an a piapa kua lian zaw ahi hiam? Anne dingin a tupa lian zaw mah hi. Ahi zongin kei pen note lakah anpia-in na a sempa bangin ka hong om hi.Ref 22:27 Joh 13:12-15\n28 “Gimna ka thuak sung khempeuh note in kei nong ompih uh hi. 29 Ka Pa in uk nading aana kei tungah hong piak mah bangin kei zong note tungah kong pia ding hi. 30 Keima Ukna sungah anne tuidawnin sabuai kiimah na tu ding uh a, Israel minam sawm le nihte tungah thu a khen dingin thukhenna tokhom tungah na tu ding uh hi,” a ci hi.Ref 22:30 Mat 19:28\nPeter’ Nial ding Kigenkhol\n(Mat 26:31-35; Mrk 14:27-31; Jhn 13:36-38)\n31 Tua ciangin Jesuh in, “Simon, Simon aw, lokho pa in buhhum a haih bangin note khempeuh hong ze-et nadingin Satan in thu a ngah khitna thu phawk in. 32 Ahi zongin, Simon aw, na upna na khahsuah loh nadingin nang adingin thu kong ngetsak khin hi. Kei kiangah nong kiheikik ciangin nungzui na lawmte na hanthawn in,” a ci hi. 33 Tua ciangin Peter in, “Topa aw, nang tawh thong a kiakhawm ding le a sikhawm dingin a kigingsa-in ka om hi,” ci-in a gen hi. 34 Tua ciangin Jesuh in, “Peter aw, ke’n a mantakin kong genin-ah, ‘Amah ka thei kei hi,’ ci-in thumvei nong nial khit matengin tuni-in ak khuang lo ding hi,” a ci hi.\nSumbawm, Ip le Namsau\n35 Tua ciangin Jesuh in amaute kiangah, “Note in sumbawm, ip le khedap keng loin kong sawlkhiat lai-in kitangsapna na nei uh hiam?” ci-in a dot ciangin, “Bangmah ka kitangsapna uh om lo hi,” ci-in a dawng uh hi.Ref 22:35 Mat 10:9-10; Mrk 6:8-9; Luk 9:3; 10:4 36 Tua ciangin Jesuh in, “Ahi zongin, tu-in ahihleh, sumbawm ahi a, ip ahi zongin a neite in keng unla, namsau a nei lo peuhmah in na puansilh uh zuak unla khat lei un. 37 Bang hangin hih bangin hong gen ka hi hiam cih leh, Lai Siangtho in, ‘Mawhneite lakah amah kihelsak hi,’ ci-in keima thu a genna pen hong tung ding hi,” a ci hi.Ref 22:37 Isa 53:12 38 Amaute in, “Topa aw, en in; hih lai-ah namsau nih om hi,” ci-in a gen uh ciangin Jesuh in, “Tua ahihleh pha zo hi,” ci-in a dawng hi.\nHuan sungah Jesuh in Thu Ngen\n39 Tua ciangin Jesuh a pai ngei zel bangin, khua sung nusia-in Oliv Mual tungah pai a, a nungzuite in zong a zui uh hi. 40 Ama painopna mun a tun ciangin amaute kiangah, “Ze-etna na tuahkhak loh nadingun thu ngen un,” ci-in a gen hi. 41 Tua ciangin amaute kiang panin suanglot khat tan bang pailai a, khukdinin thu ngen a, 42 “Pa aw, nangma ngaihsutna bang ahihkhak leh hih ka thuak ding gimna tawh hong kipelhsak in. Ahi zongin kei deihna bang hi loin nangma deihna bang hi tahen,” a ci hi. 43 Tua ciangin vantung panin ama kiangah vantungmi khat hong pai a, Jesuh’ tha a hatsak hi. 44 Lunggim mahmah ahih manin nakpitakin thu ngen semsem a, leilak a si mal gol taak bangin a khua-ul a taak hi. 45 A thungetna panin dingin a nungzuite kiangah paikik a, amaute a dahna hangun gimin ihmu-in a om a mu hi. 46 Jesuh in, “Bang hangin ihmu na hi uh hiam? Tho unla ze-etna-ah na pukkhak loh nadingun thu ngen un,” a ci hi.\nJesuh a Kilehhekna le a Kimatna\n(Mat 26:47-56; Mrk 14:43-50; Jhn 18:1-11)\n47 Tua bangin thu a gen laitakin mihonpi khat hong pai a, sawm le nihte sung panin Judas a kici mipa hong makai-in Jesuh a nam dingin hong naih hi. 48 Ahi zongin Jesuh in ama kiangah, “Judas aw, napna tawh Mihing Tapa lehhek na hi hiam?” a na ci hi. 49 Jesuh’ kiima om mite in a thupiang ding a muh ciangun, “Topa aw, ka namsau uh tawh ka sat ding uh hiam?” a ci uh hi. 50 Amaute khat in siampi lianpen pa’ nasem pa sat a, a taklam bil a sat khia hi. 51 Ahi zongin Jesuh in, “Tua bangin gamta nawn kei un,” ci-in a mipa’ bil lawnsakin a damsak hi. 52 Tua ciangin Jesuh in amah a man dingin a hong pai siampi liante, biakinncing palikmaangte le upate kiangah, “Namsau le molhtum tawh kei hih dingin nong kuan nadingun kei pen gal le sa ka hi hiam? 53 Nisimin biakinn-ah note tawh ka omkhawm a, bangmah nong cih kei uh hi. Ahi zongin hih hun pen nomau’ hun hi a, khuamial sung a uk Satan’ vangliat hunsung ahi hi,” a ci hi.Ref 22:53 Luk 19:47; 21:37\nPeter in Jesuh Nial\n(Mat 26:57-75; Mrk 14:53-72; Jhn 18:15-18, 25-27)\n54 Tua ciangin Jesuh manin pai khiatpih uh a, siampi lianpen pa’ inn a tunpih uh hi. Peter in zong a kihalin nungzuih hi. 55 Inntualah meiphual kicih a, tua meiphual kiima tute lakah Peter zong a kihel hi. 56 Mei awi-a omte lakah Peter a omlam, nasem numei khat in a muh ciangin limtakin Peter en a, “Hih pa zong Jesuh tawh a kikhawlte khat hi,” a ci hi. 57 Ahi zongin Peter in, “Ka nau aw, amah ka thei kei hi,” ci-in a nial hi. 58 Tua khit a sawt loin midang khat in amah hong mu leuleu a, “Nang zong amaute tawh pawlkhat na hi hi,” a ci hi. Ahi zongin Peter in, “Lawm aw, ka hi kei hi,” a ci hi. 59 Tua khit nai lang bang ding ciangin midang khat in, “Hih mipa Galilee mi ahih manin amah zong Jesuh tawh a kipawlte hi taktak hi,” hong ci teitei hi. 60 Ahi zongin Peter in, “Lawm aw, na thugen ka thei kei hi,” ci-in a dawng hi. Tua bangin a pau laitakin thakhatin ak hong khuang hi. 61 Jesuh zong kihei-in Peter hong en a, “Tuni-in ak a khuan ma-in thumvei nong nial ding hi,” ci-in Topa’ kampauna thu Peter in hong phawkvat hi. 62 Tua ciangin Peter pai khia-in nakpitakin a kap hi.\nJesuh Kisimmawh Bawlin Kisat\n63 Jesuh a cingte in simmawh bawlin a sat uh hi. 64 Puan tawh a mit tuamsak uh a, “Kua’n hong sat ahi hiam, thei dih in,” a ci uh hi. 65 Amah simmawh bawlna kam tampi a pau uh hi.\nJesuh, Uliante Mai-ah\n(Mat 26:59-66; Mrk 14:55-64; Jhn 18:19-24)\n66 Khua a vak ciangin upate, siampi liante le Thukham hilh siate hong kikhawm uh a, uliante mai-ah Jesuh hong kipaipih hi. 67 Amaute in, “Khrih na hi hiam, hong gen in,” ci-in a dot uh ciangin Jesuh in, “Kong gen hangin nong um kei ding uh a, 68 thu kong dot hangin zong nong dawng kei ding uh hi. 69 Ahi zongin tu a kipanin a Vanglian Pasian’ taklamah Mihing Tapa tu ding hi,” ci-in a dawng hi. 70 Tua ciangin a vekpi-un, “Tua ahihleh Pasian’ Tapa na hi hiam?” a cih uh ciangin, “Pasian’ Tapa hi, nong ci uh hi,” ci-in a dawng hi. 71 Tua ciangin amaute in, “Thudang bangmah kisam nawn lo hi. Ama kam mahmah panin i za khinta hi,” a ci uh hi.


url: =A Nuam Mahmah A Nuam Hetlo Khat ~ Hau Za Cin :: ZOMI DAILY\nposted on 13 November 2014 at 8:28 am Lomkholna: Article, Hauzacin\nA Nuam Mahmah A Nuam Hetlo Khat\nKiphat in kipahtawi leng mah na nuamzaw e. Kigensia, kihawmthawh, kimuanglo cih sangin kilamsang, kidomto, kithupibawl leng na nuamzaw thamtham hi. Kei tuahna ciangciang ah hibang cileng ulian, zalian, miliante adingin nak nopzaw ngel ding hiven.\nKhatvei ka tuah sunsun a nuam mahmah leh a angtanhuai mahmah khat pen – khoppi lian khat ah thugen dingin hong kisam hi. Kei zong kihawmthawh kawmkawm, ahih hang makaite hong deihsakna leh hong lunggulhna ka nial keei ding lah ka lungnuamlo. Kei naupang hilel ing, kei thugen a mipi mai ah a tamveipi a ding khinsa hikeng (hih ngei ke’ng cihnopna), mipi hong lametna ciangin thulu dinpih zo kei leng bangcih ding ciin ka nialbawl hi. Ahi zongin makaite hong deihsakna leh hong itna ka nialzawhloh ciangin ka dingkhia hi.\nA mun ka tun ciangin ka thugen a ngai ding pen kei hong pattah Siate, Upate, Makaite khawng na hi giapguap hi. Ka neu tung pan hong pattah a, ka nung pan hong sawn, na gei pan hong nang hong dal, ka mai ah hong kai in hong tonpihte na om gemgam mawk uh hi. Sangkah in laitan ka neihlawhna zong amauteng hang mah hi a, amau hong thapiaknal leh amau hong thungetpihna, thupha leh deihsakna khempeuh ka tansa ahi hi. Topa in amaute thungetna hong dawngin ka maban khempeuh ka hih theih ciang ka zo thei hi. Hong pattahna mah bangun ka khuamuhna themkhat hong kikhangkhan in ka ngaihsutna hong taangzai zaw a, ka thusatzia leh ka gup ka dal hong kidang hi. Minam a hong bawlpa hong bawlna ka telsemsem a, mihinga ka pian a thupina, piangsakpa deihna ka telzawta hi. Ahi zongin tuate khempeuh ka hamphatlawhna pen kei hong liangpuakte, amaute liangko ah hong tusak a, ka kiatlohna dinga hong khutlette amaute ahi uh hi.\nKhoppi hong kipan a, kikhopna sungah mipi hong dim mahmahta hi. Ka thugen kawmin ka khuadak leh ka galmuh kullo in ka mai ah kei hong pattahte na tu dimdiam uh hi. Upate kammal kawm leng khangno ka hih lai, College leh University khawng ka kahlai a ka thudotte, ka kamkuppihte pen kei thugen ngai dingin hong tu dimdiam uh hi. A langkhat pan bel – kei gen ding khempeuh amau hong hilhsa vive ahih manin ka angtanga, ka lungnuam pah hi. Genkhialh a om leh zong ka genkhit ciang hong hilhkik ding uh cih ka thei a, ka lamen a, zong ka deih hi. Ka gen ding khempeuh amau theihloh omlo ding ahih manin kei gen sangin amau gen in ken ngai leng kilawmzaw ding cih bang ka ngaihsun hi. A bangbang hileh amau zong a dinna uh gim dinga, themkhat amau tha dawnpak thei ka hih zong hamphatna lianpi hi in ka tuat ahi hi. Tua bang hamphatna ngah pen nuam a, zong angtanhuai a, zong kilawp huai mahmah hi.\nTua banga mite hong thusim bawl, hong pi bawl uh ciangin nuam a, ahih hangin a nuam hetlo ka sak khat om lai veve hi.\nKhoppi sungah mihing min khum bekbek 400 val pha in, tualsung pan kileh a hong siim leh hong kihel pen a tuazah ding khawng mah ahi hi. Mipi tuazah tawh hun zatkhop nuam in kihulum mahmah hi. Gamlum in kimuang mahmah in kuamah kienglo cih ding hi. Ahi zongin a nuamlo khat omlai hi. Annek ciangin mipi minkhumte nekna phual leh thugen siate leh makaite nekna phual a tuamtuak om hi. Mipi nekna\nlam ah ka siate, ka pate, ka ute, ka makaite, kei hong pattah leh hong domto te om a, kei (tua hun sung ading) siapite leh makaite leh thugente nekna lamah ka kihel hi. Kei bel ann duh pawl ka hih manin ka kamlim a, buhsih leh aksa bei hathat hi! Ahi zongin kiningcing takin an leh sa duh zahzah nek ding kilui zihziah a, sa nam tuamtuam leh mehtui nih leh thum, singgah leh muamkhum nangawn kilui ahih manin Five Stars Hotel a zintung mahmah kibang hi. Niangtui dawn ding omden a, tuilum dawn ding deihzah om in, tuivot zong kicing takin om zihziah hi. Duh peuh gen leng Dahpa Khuang a bang zahphial a kizen Zolia leh Zotaang te in hong lui in hong kipia a, hong kibaklo bek hi in gilkial dangtak om vetlo hi. Zingsang in, sun in nitak kikhop tawp nangawn in nek leh dawn a kicingin kimu kingah den hi.\nMipi lam ah buhsih leh sa a kicing in om veve ding hinapi mipi leh adangte annekna phual a kibatloh, a kituamnek ciang i koiteng hiamkhat hong nuam mello in a hawm hiauhuau khat om tawh kibanga, kikhop cianga kimuh simin ‘tunkim ni bang’ den mawk hi. Kimeltheih nailo, kimu nailo, kithuah nailo tawh kibang den hi. Munkhat ah ne khawm in mun khat ah kitukhawm in kine khawm hileh pumkhat, sakhat i hihna i lungsim ah hong lianzaw tam aw cih ka ngaihsun giugiau hi. Khoppi nuam mahmah napi mipi tawh nakpi taka kikholhna, ankuang umkhop zeizaina omlo ahih manin ‘A nuam mahmah a nuam hetlo khat’ ahi tam cih khawng ka ngaihsun hi. Christmas zang in sa gilvah taka ne in ahih hang kikholhkhopna (fellowship, lengkhawm, paikhawm) mun ah pailo tawh kibang hi. Mopawi sim in sa gilvah taka ne in biakinn sunga kitenna va muhpihlo cih tawh kibang ka teh hi.\nZomi te minam khangto hat mahmah laitak i hih manin i hun nawk in hong lumlet zangzang ding hi cih ka thei hi. Hun khat laia kizang mahmah ‘dan leh ngeina’ te hunthak ah hong kilumlet zangzang dinga hong kikheel zangzang ding hi. Nidang in numei in nik teng in pasal in pheituam teng hi. Tuhun ciang numei pasal cih omlo in pheituam kiteng khin a, kizangkop gawp lel hi. Lamdang kisa tuanlo a, a hi ding mah kisa pianta lel hi. Tapa bek in innluahza ngah ding cih kinei a, tuhun ciang tanu zong innluahza a pia ki omta lel hi. Zomi te khang hong kilamdanga, leitung hun kilamdanga, khangthak nuntak hong kilamdang hi. Nek leh dawn zonzia kidanga, omdan khawldan zong kilamdang hi. Kikholh dan kipawl dan zong kilamdang a, ‘hibang hita ding maw’ cihcih nop om kiukiu thei hi. Liangko kikim ding kigen a, a neu a lian kideidanlo ding, a upa a naupang kideidan lo ding, lutang khat nei ciatciat kizahtak ding cihte hong thang deuhdeuh hi. I tenna leitung a kipei lumletna manglang zaw thamthamta hiam cihnop huai phial hi. A taktak in pilna siamna khanna hangin i nuntakna hih bangin hong kilumlet zangzang ahi hi.\nZomi te zong a khangto gamte bangin a lian a neu, a sia a nungzui, a makai a mipi – a kuamah peuh ankuang khat um khawm, tutna kibang ah tukhawm, khat leh kipahtawi tuah, kithupi bawl tuahtek, kidomto, kilamsang tuah ciat dinmun lam nawhsa in manawh a pai, tai, diang ihih manin ei maia taite delhpha pah ni. Ei nunga hong delhte in bel hong delhpha pahlo thei hi. A nuam lam manawh a lampai ihih manin tangtak, hattak, manlangtak, khawllo a pai-a a nuamzaw sem gam i tun mateng hahkat dingin a kuamah peuh i kizawn ahi hi. Topa in zong hong awi ding ahih manin tua nunnuam gam i tung khin pah ding hi.\nAtup thei a khawllo a apai ngiatngiat Sumkuang in a phe zalzal Bilbi sangin a tawp a tun baih zawk mah bangin Zomi te zong gam nuam i manawh mitsuan gige a khawllo a mainawt den dingin Topa in hong awi in thupha hong pia ciatta hen.\nPrevious: UNHCR tawh ciaptehna ngahsa te Refugee Card ki piading\nNext: Siamsinna lam aw… ~ T. Sawm Lian


url: =Azaii leh Atoii Lungsim ~ Pu Zokhai :: ZOMI DAILY\nposted on 3 March 2016 at 7:00 am Lomkholna: Article, Zokhai\nAzaii leh atoii lungsim puakzia cih I-ngaihsut ciang-in ahihkeileh hih kammal I-muh ciang-in lungsim puakzia zaii kisa-a laai agelh hong kisak lohding ka’ lunggulh-hi, banghanghiam cihleh zaii kisa-a laaigelh ka’ hikei-a, pulehpa’ suutna thuciinte’ tungtawn-in nampi lungsim Zomi sung-ah akizelh zawhna ding-a lunggulhna ahihi. Athu-a theihding ahaksatna’ sang-in athu-a theihte-tawh kizuui-a gamtatluheek zawhding haksa zawtham-hi.\nI-thulu mahbang-in azaii lungsim (minam vaai bek agen hipakni) puakzia en masa lehang; tu khanghun zuui-in bangte-pawl zaii I-ci dinghiam? Thu agen/laai agelh ciang-in geographical teenna gamlehlei zaa ahuamte, lianpi-tak ahuamte zaii I-ci dinghiam? Chin State sung-a mite huamkim-a thugen/laaigelhte zaii I-ci dinghiam? Thugen/laaigelh bek hilo-in a-Chin min-tawh mapangte eleh? Sepna leh genna/gelhna naakpi-a kikhaai hi-a.\nTusung internet sung-ah Laimite’ muhdingleh simding-a I-deihloh thu tampi kigelh-a, Zomi leh Zomi kinialna, C deihlo-a thusunna, C mah thupi asa bangkeek-a laaigelhna, atawpna-ah mimal kinialna, mimal kikawkna ciangdong nangawn I-tun thapaih-pen “zaii” hetlohna hiding-in ka’ seh-hi, banghanghiam cihleh adiak-in C paksak-a laaigelhte bangpen I-groups sung-a Laimite-in “uino khat neilaai hang-ei” ci-in haii sa-mahmah ding-a, minam suksiatna-ah zattheih ding-in nana ciamtehteh dinghi. Aziakpen Zomi groups te’ sung-ah Zopau asiam Laimi tampi kithun ahihlam theihding deihna-zong ahihi.\nAzaii sehna sung-ah atung-a I-cihte zaiina-hiam toiina-hiam cihpen nangma/keima’ sehna tung-ah kinga dinghi. Gentehna adangkhat-ah, Zomite’ groups sung-ah Zopau asiam Laimite tampi I-guan mawkpen zaiina ahihiam? Zomite bekmah guanlehang toiina ahihiam?\nHihte lungngai lo-in dawkpakding ol mahmah khading-a, lungngai taktak lehang abuaihuai mahmah khat ahihi, banghanghiam cihleh Laimite’ laai-tawh akibawl groups te-ah Zomite tampi kihel loding-in ka’ seh-a, amaute’ kitot kiseelna, thaneemna leh thakhauhna cihte kitheihpih hetlo ahihman-in akikaapding hilehang amau dinmun hoihzaw-ah ding uhhi.\nZomist khat’ ading-in keima’ muhna-ah, geographical leitang zaa-pi huamna-in zaiina hi peuhmahlo dinghi, banghanghiam cihleh Zomite’ teenna munteng genloh Kawlgam buppi huam-a naseem Zomite adiak-in kumpi naseem I-cihte zaii hetlo lelmawk uhhi (cihnopna-ah, Zomi thu-ah Kawl kumpi-naseem lianpipite-in minam akhual keileh zaii kici tuanlo-in Kawlte’ lak-ah mangthanglel uhhi).\nTua ahihman-in Chin State buppi ahuam bangkeek khat-a kampau/laaigelh cihte zaiina hilo-hi. Kawlgam buppi ahuam bangkeek khat-a thugen/laaigelhna-zong zaiina hilo-hi. Hihte khempeuh “zaii” kicihding uutna hi-a, tuabang-a aciakciak tatate toii cihtak-a atoii-teng hizawsop thei-hi.\nGenna leh gelhna-tawh “zaii” kicihding lunggulh-a thu lianpipi athukhual bangkeek khat-a tangpi lot pahpah tepawl-pen zaiina hilo-in, toiina, bangmah hilopi athupi-a kimuhding uutna hileltak-hi. Leitang bih-a genna hitaleh minamdang bih-a genna hitaleh gentehna-in Dimmi khat-in ama’ Dimmi-pihte (fellow-Dimmi) huamlopi, awlmawhlopi, deihsakna neilopi mah-in Meiteite-hiam Kanpetlette-hiam, Arakante-hiam ahuam bangkeek-a thugen lasakna hong neih ciang-in thutheite’ ading-in nuam khollo ding-a, azumhuai mahmah “sakhi manlo, ngaltang tum,” acihte suak-hi (amau phamawh salo laai-thei).\nTua baan-ah, aseem abawl hilopi-a, aseem abawl khatpeuh’ masuan athukhuallua bang-a hilh, lamlak cih giapgiap tepawl zaiina hilo-in toiina hizaw dinghi. Piicing tak-a idea sunkhiatna, theory khahkhiatna cihte ahi-khollo, aseem abawlte’ sang-a thumuzaw bangkeek khat-a thugen/laaigelh giapgiapte-pen “zaii-lo” thamlo-in haii-kipilsak cihding hizaw-hi.\nZomite atamzaw-pen aseem leh abawlding kidemding’ sang-in mi-khat’ sepna tung-ah “zaii” hong kisakding lunggulhna-hiam, athu-khelngait-hiam, athuduhngiat-hiam thu zaiipipi gen-ah pahtawina ahihkeileh gensiatna, phatna ahihkeileh mawhpaihna cihte abawl ding-in khutgang/khutmanlaang kimciat simsim zaw-hi.\nHihpen ei’ sungbek-ah akiza/akisim hileh poimawh lo-a, ahizong-in Zomi hong langpang, biakinn nangawn-ah, “Zomite’ lampi ahithei bang-a khaakding” aci minamte nangawn-in I-laai/thu gelhte asimsim/amumu ahihna ngaihsun taktak lehang naakpi-a a-haii-huai mahmah ahihi. Hihte-pen toiina taktak-in ka’ ngaihsun-hi.\nKeima’ mimal muhna-ah, Zomi mah haiipih-a, penglam gaalkaap cihna athuakngam beklo-in aseemngam Zomite zaii ka’ sa-hi. Alangkhat-ah, sep-lah neilo, aseemte a-uk bangkeek, aseemte’ siapipa bangkeek-a ama’ sepzawhloh thulianpipi gen/gelh-a cialloh advisor aseem mite, ama’ minam huam-a itna leh deihsakna-tawh kizom seplehbawl aneilo pipi-mah namdang ahuam bangkeek-a agen/agelh mite toii ka’ sa-hi.\nZaii ka’sak mite’ lak-ah khat; Pu Cin Sian Thang, mimal hamphatna tampi Kawl gamukte-in tah (offer) thapaai taleh tuni ciangdong tua mimal hamphatnate nial ngam-in ZNC Lutangpi hihna-leh ama’ democratic uplehsaanna-tawh suplawh ngam-in om tiuteu-hi. Hihpen akip upna tungtawn-a (mi pawlkhatte-in penglam gaalkaap bang-in sehding himahleh) asup ngamna naakpi-in zaii ka’sa-hi.\nAlangkhat-ah, Zomi pawlkhat Zomi hihna taaisan-in mimal dawkna dingleh mimal sumlehpaai lampi kihonna ding-hiam, zaa-khanna ding-hiam khatpeuh-tawh Chin-hiam Bama-hiam akici giapgiapte naakpi-in muanlahhuai (unfaithful) leh toii cihtak-in toii ka’sa-hi.\nAtawpna-ah, Zomi akici pulehpi anei diakte’ sungpan-a apiang mihingte-in Zomi kici-a ahihna-uh ahaiipih, asuppih, ameetpih-ngam Zomite zaii ka’ sa-a, ama’ pulehpite Zomi kici napi-a amau Chin ahihkeileh Bama akici mite toii ka’ sa-hi. Tuabang mite’ ading-in Chin cihlingleng sang-in Bama ahihkeileh Asian khawng kici vetleh daii-a daii tavet cihbang-in zia-om zawlaai dinghi.\nTuabang-in azaii hilo-a akizaii saknuam totote’ ading-in leitungmi (earthian) khawng ci-to vet lehang zaii-a zaii tavet kuamah atuam omlo cihdaanbang omto laai-a, tuabang mi pawlkhat om veve-a, atawpna-ah kideiidanna-mah thuaklah-in pychological problem mahtawh nana mualliam veve-hi.\nZomi hi-a, Zomi akici-ngam, Zomi hihna-tawh adaii-ngam, asumh-ngam, aseem-ngam, agualzo-ngam mite zaii mahmah-a, ama’ minam hihna adaii-pih ngamlo, zaii-huamnuam kisa-a namdang min-tawh naseem mapang, ama’ minam hihna atawisaang ngamlo mite toii mahmah-hi.\nKeima’ uplehsaanna hi-a, nang’a-tawh akituak keileh muhna leh saanna kidang theimah ahihna-zong kitelsiam ding-in I-ki lamen uhhi. Zokhai Written on 2 March 2012\nPrevious: Arab Gamte Khanlawhna Thu ~ Hau Za Cin\nNext: Leitung mailam ding ~ Lian Tuang\nPhawk gige in! (Two)


url: =Laiteidan leh Laigelhzia :: ZOMI DAILY\nPasian in Zomi tepen, hong tawisang hong lamto in, hong lawnto lai ahih manin, USA ah tampi itung ta hi. Lai lam zong kikhangto mahmah a, ipawlpi tek, LST leh ZBC labu tei in, i tuamneih ta hi.Ahi zongin, ei ut tumtek in phengtei gawpmang i hih manin, nopna dahna mun ah la kisakhawm thei nawnlo in, hong pilvai lo mahmah hi.I lawm namdang ten Tedim te hong bangcimuh ding uh hiam? Tham loin, mailamah itu ita ten a kua laitei, akua lai gelh zia maanpen mawk hiam ci-in, buai kipatna in nei ding uh ahih manin, a hun lain, kipuahpha leng hoih dinghi ci-in , hih lai kong gelhi hi.\nBANGCI KIPUAHPHAT DING\n1. LST leh ZBC labu kammal laimal kimawk laih teng zangh nawn kei leng.\n2. Pasian cih ding dawi, cikha ahih kei leh mi’ laigelhsa mawk khel lo ding.\n3. Mithu/la, ideihgawh leh phalna ngen masa ding;(90% MITE’NUN ZIA) Agape sia, Thang Za Kap in atuamna lim hongngen in kapia pah hi.\n4. Laimal izat loh,Q,W,R,Y,F,J,X, cih te leh Mung pen, Moong, pum pen Pome cih te izat teh miten pilsi e, hong cilo mawk uh hi, ahang’ pen,Mung, in khiatna nei a, Moong in khiat na nei lo hi.\n5. Zolai zuun makai te leh zolai tam agelh zawdeuh te in , . / ! @ ; : – _ = () ‘ $ cih te a , kipan (i, zatna leh, ii, zatna te thukhat inluang thei leng, igam zelbaih pen ding hi.)Kammal laimal ikhel leh zongh ikhel dan kibangsak beek’ leng hih ding hi.\nZBC LABU TEI DAN KIKUM NI\n1. ZBC. no.416-Khaici manpha vawh un cih pen, (tuh un, lawn un, theh un, phum un, paai un, khia un, cih kul sese ding hiam?)\n2. Phat ve un , cih pen, (phat ve vua, phat vuau leh, phat ciat un, phat gawp un, phat dih ni, pahtawi ni, phat heethaat ni)cih kul nawn se ding hiam?\n3. Bangzah nalian cih pen, (Liansi ciai maw, Gol hi, Ngeeng hi, Zaa hi, Zai hi, Thuk hi, hi veva hi cih kul lo lel hi.) Deih na kibang in, a aw kilam dang hi.\n4. Lam bang (puak) zaila sani hilo i, (lambang paak’) hizaw hi, Ka vagammang mualtung khua (paam) lak hi lo in (khua dam lak) hi zaw hi.Thang van dawng i tun ciangin, cih pen, Van tung ah, leng van ah, Van sang ah, Thangvan ah, cih kul se lo hi.\nLST TEI DAN TAWM KIKUM NI\n1. Mt, 28:1-Sabbath ni bei khit (Nipi Ni zingsang) cih ding hilo a, Sabbath ni bei zawh kaal khat a, ni masa bel ni-in Zeisu tho hi cih ding hizaw hi; Cope topa in zong tuaci tei zaw hi.\n2. Revelation pen, (direct in) tei leng (pulak na, lahkhiat na, tel lahna) zongh hikha na ve’mailam thu gen thei te, mimuhloh amu thei te, ei Tedim mi ten mangmu te ki ci hi, Mang, kigelh ahih man a, mangmuhna kici hi zezen kei.Gtn- Ei pau a, sakhi tuihuup pen, kawlpau in (direct) in khia leng (chii kong kah zii soh dee) peuhhilel ding ahih manin, adeihna om theilo hi.\n3. Isaiah, 66:23,24- Van thak leh leithak ah, Sabbath khat pan Sabbath khat ka mi te’n hong bia ding uh hi cih laigual pen, LST puahpha ten gelh nuamlo uh hi. HIh pen laisaingtho kammal paikhia hi a,lauhuai mahmah hi.\n4. Luke.23:54- Zeisu sihni (kigin ni) hi a, cih pen, (Nipi zaw ninga ni) cih zen zen ding hilo hi. I um thei naikei zongin, LST tei ten amaan mahin tei zaw leh, thumaan, mipil tangzaw lo diam?\nMITEN BANG GEN HIAM?\n“ZBC labu sangin, amasa TDM labu hoihzaw a, tulai a, kitei sangin, ZBC hoih zaw hi” kici hi.\n“Tu hun a, LST kipuahpha te sangin, Cope topa’ hongtei sak hoih zaw a, upna tawh kitei ahiam?Hong bun zaw hi” kici hi.\nDEIHNA BUL PI\nEimi te iki pumkhat theih nangin, ilaitei dan igelh zia kibangsakin, iminam leh ilai tawisang to dingin, ikhel leh zong ikhel nop teng kibangsak leng kipumkhat na hong hipah ding hi, atelsaim ding leh akipuahpha nuam dingin, Topa in lungsim nip hongguan ta hen. Amen.\nPa Sian Cin Zam\nPrevious: Kum 1991 Lungdambawl Murlen khua ah ~ Hau Za Cin\nNext: Leitungah Silanam aomhiam? ~ Pu Thang Siangh


url: =Tulaai Leitung Thuthang Tuamtuam Updates July 8, 2015 :: ZOMI DAILY\nTulaai Leitung Thuthang Tuamtuam Updates July 8, 2015\nposted on 9 July 2015 at 6:31 am Lomkholna: Khawmpau, Myanmar, News, World, Zomi\n· USA gam sung a Biakna pawlpi tuamtuam kipawlkhopna ZBCA khawmpi Nashville khuapi ah July 10-12,2015 sung thupi tak in kibawl ding a , Kawlgampan Pasian mizat minthang tuamtuam te leh Lasa siam minthang te zong ongpaiding uhhi. Hih pawipi sung ah pawlpi kideidan lo a pawltuamtuam pan in Sia Minthang pawlkhat zong kihel ding ban ah Siampi zaa piakna hunzong omding hi.Sia Pau Khai\n· Nigeria gamte in Boko Haram migilo te tawh kipawl hiding a upmawhna tawh amatcip uh mi 180 te July 8,2015 ni in suahtaakna pia uhhi. HIh bang a khahkhiat na uh ahang in Amnesty International te ngetna hang zong ahihi.VOA\n· Saudi gam leh apawlte Yemen gam a kumpi langpang Tapong te July 7, 2015 ni in nasiatak in leilam vanlam tawh do uha, Tapong leh mi nautaang kigawm 176 thatlum uhhi. March 26,2015 pan kipan tuni ciang hih Saudi leh apawlte do nahang in mi 3,000 kiim si ta uhhi ci in UN te pulaak khia uhhi.VOA\n· US kumpi te in 2017 kum beima in gaalkaap 40,00 khiamding ci in July 7, 2015 ni in genphapha uhhi. 2001 kum in gaalkaap 580,000 nei uha, 2012 kumciang 570,000 nei uhhi. Tulaai tak Afghanistan gam ah 10,000 kiim oma, Iraq gam ah 3,500 om hi. Angimna bulpi un 2017 kumciang gaalkaap 450,000 bek koihding cih ahihi. Mipawlkhat te in kiamsa mahmah ding uha, ahizong in leitung gaalpi nihna laai a agaalkaap uhtawh tehna in hau mahmah laai uhhi.1940 kum gaalpi nihna aluut madeuh un US ten gaalkaap 270,000 bek nei uhhi.BBC\n· Pakistan gam Tawlam Karachi khuapi leh akiim teng ah July 8,2015 ni zan meimit cip in mipi cimawh in om uhhi. Karachi khuapi peen mipi 20million ateenna khua hi a tulaaitak khua naaklum mahmah sawnsawn ahihman in gimna lianpi tuak uhhi.BBC\n· Malaysia Prime Minister Najib Razak mipi sum $700million kiim angah meimaaina thu Malaysia thukan te in July 6, 2015 ni in mukhia uha, atel theizawk nading un amahtawh kizom mi 6 te Bank teng July 7, 2015 ni asit uhhang mukhia zolo uhhi. Najid inbel keisum tawh buai mahmah uhteh thumanlo in mipi neihsa lading kahiam ci in nial hi. Prime Minister Dr Mahathir Mohammad in aman ahihleh nangahna amanbang in mipi tung ah pulaakkhia in ci in July 8,2015 ni in sawl hi. July 8,2015 ni in Kualalumper khuapi sung aom State investment Fund te zumpi palik ten nai khat sung nasiatak in buluh uhhi. BBC\n· Kawlgam kiteelpi 2015 niding peen ongtungding November 8,2015 Pasian ni hiding hi ci in Kawlgam kiteelna vaaihawmpi te in July 8,2015 ni in taangkokhia ta uhhi. Tuaban ah Kiteelna aluutding Party te Meekuang luuiding te sittelna August 12-21 ni kikaal veelcianna bawlding uhhi. Kumpi Langpangpi NLD tenbel July 11,2015 khawmpi khat kaneiding uha tuani in kiteelna kaluut ding uh leh luut lohding tangkokhia nung ci in gen uhhi.VOA\n· Kawlbiakna ahi Buhdha biakna abia numei huutnading thukhaam Kawlgam Upper House pan July 7, 2015 ni in kipsakna neita uhhi. Azenzen in hih Daw Biak Nungak khat biakna dang ten atenpih leh Dawibia nun abiakna laihkuul selo, zawhthawh thutawh ilaihsak leh thong ah ongkhiading, tuaban ah ikhen leh itate aman ngahding, alungkimzah apasal in piakhading cihkhawng hi. Tua ahihman in Zomi te tuni a kipan Zomi mah ngaizaw ing cita ni.VOA\n· Pope Francis US gam ongpai ciang Congress ah zong thu kigensak ding a, Live in kikhahzihziah ding ci in House Speaker John Boehner in July 8,2015 ni in genkhia hi. Pope peens September kha sung ongzin ding a ni 9 taam in Cuba zong vahawhzak ding hi. US ongpai sung President Obama tawh kimuding a, Washington, New York leh Philadelphia te ah mipi tawh hunzatkhopna thupi tak in neiding hi.CNN\n· Leitung a Sumzuak sumkheekna alian peen New York Stock Exchange (NYSE ) te nasepna Setvan pawlkhat kisia ahihman in July 7, 2015 ni in nasemtheilo in dinkhawl uhhi. Tuaban ah Wall Street Journal te Laaimaai Website zong setvan kisiatna hang in kizanghtei in dinkhawl phot uhhi. Ahang dam in kongtaangkokik ding uh ci in gen uhhi.CNN\n· Algeria gam Ghardaia khuapi ah Arabs minam leh Berbers minam te kikaal July 6,2015 nipan nasiatak in tualgaal piang ahihman in July 8,2015 niciang mi 22 I anuntaakna uh beilawh ta uhhi. kibanthahthah sawm mawk uh ahihman in President Aldelaziz Bouteflika in thukin thukikupna sap kipan ta hi.ABC\nPrevious: GZI matpiakna tawh kisai ~ Stephen Mang\nNext: Zu leh Zomi\nUSA, Texas State aom biakinn sungah kikhop laitak thautawh kikap in mi 27 si in tampi liam


url: =Zomi Innkuan - Aizawl (Zomi Welfare Society) Thu leh Nasepna te (Tomno) - Laibu Saal\nHome > Thuluui/Articles > Zomi Innkuan - Aizawl (Zomi Welfare Society) Thu leh Nasepna te (Tomno)\nZomi Innkuan - Aizawl (Zomi Welfare Society) Thu leh Nasepna te (Tomno)\nZomi Innkuan - Aizawl\n(Zomi Welfare Society)\nPO Box: 76,\nMotto: Cimawh huh (Helping the Needy)\nMizogam sungah hamsat-cihmawhna ituak ciang i phawk vat zah dong dinga pawl kician leh pawl muanhuai tuni ciang dongin om lo hi. Eimi sungah pawl nih leh thum om mah ta leh nasepna, tup leh ngimna tuam nei tek ahih manun i hamsat hun ciangin kiko ngam lo uh hi. A sak a khang panin Zomi te Mizogamah i kisapna tuamtuam hang tawh i kituahkhawm hi. Aizawl khawpi ah bang mi tampi om ta i hihmanin, tuahsiat tuahphat hun zong om cih i phawk tek ding ka um hi.\nMizogama Zomi te kipawlna Paite Tribe Council, Mizoram Paite Union adt. theihsak dinga kilawm lo haksatna tampi kituak thei hi. Hibang hun ciang YMA leh Biakna pawlpi te a huh ding leh a kisam banga vaihawmpih mengmeng dingin Zomi sungah kipawlna kician khat a om ding kisam hi.\n‘Phulum phul nang leikha in petlet’ cih paunak bangin Zomi innkuan hong piankhiat na thu\nKawlgam pan sum zonga hong zin Zomi papi khat (Pa Do Pau) in July 2007 sungin Aizawlah nat kholhna zong om lawlo in hong nusia hi. Civil Hospital Aizawla nasem ten acih nanguh thei lo in, kamphatna tawh Zomi sunga lawm le gual a thei masasa in na delh uh hi.\nZomi kipawlna kician i neihlohna in a kisam tuamtuamte vaihawmna zekai saka, hibang hun ciang a minam bupa minsiat lawhna ding baih mahmah hi.\nTua ahih manin, nimit July 30, 2007 in phatuamngai mi 15 Pa Kamtuang Inn, electric vengah kimu khawmin panmun kipia mengmengin nasep na kipan uhi. Tua ni a kipan tuni ciang dong tawlnga lo in Zomi Innkuan in Zomite ading na nasep uhi.\nJuly 30, 2007 Committee in Makai dingin anuaia te' seh hi.\nPresident : Pa Kam Khan Tuang\nVice : Pa Pau Za Sing, Pa Sawmpi, Pa Francis TK Thang (pham), Pa Thawngpau.\nSecretary : Pa Patrick Piang\nAsst Secy : Pa Hang Thawn Tuang\nTreasurer : Pa Pau Suan Lian\nFin Secy : Pa Kham Suan Pau\nZomi Innkuan, Aizawl nasepna (activities report in brief)\n(August 2007 - August 2010)\n• …. Murlen khua misi luang puak ding Pa Go te inna tawlnga tungah galna pia.\n• 23. Tuiriala siluang puak nading motor vaihawmsak.\n• 23. Civil Hospital Aizawla naungeek kha cinglo-a piang, a neite cimawh a kiza ahihman kivehin huhna kipia.\n• 24. Gelatine hanga khut veilam kitansak Zozang khua tangval a ciah nading huhna hong manin kivaihawmsak.\n• 24. Muanna Veng (YMA-VC) thuneite tungah Hankhuk van kicingtak pia. Tua te : Bawngtu -2, Kawbia -2, Tu (sem) -2, Tuzum -1, Khauhual (50m) -1.\n• 28. Nu Nang Lun Cing (damlo cimawh) w/o Thawnsuanmang in huhna hong ngen ahihman huhna kipia.\n• 2-3. Pastor Zam Sian Lal motorcycle (MZ-01 D-4359) kiguksak ahihman Zomi Innkuan in muh dongin zonpih.\n• Khuado : Mizogama Hall minthang pen Vanapa Hall-ah Khua Do pawi a khat veina Zomiten thupi takin zang.\n• 23-24. Motor accident tawh sihna tuak Buan khua tangval 2 Zomi Innkuan-in ahi thei bangbangin buaipih a, Zatopi pan Pa Khual Dal inn, Mission veng dong siluang 2 puakna vaihawmsak. Hih tangval nih vuina hun Pastor Zam Sian Lal in lungkim huai taka a neihna ah Zomi Innkuan min tawh va ki-uap a. Hih accident sihna tawh kisaia kumpi/insurance company pana huhna ( luman) om theite ngaihsutpih dingin Zomi innkuan in Mission veng YMA maikaite tungah ngetna lai khia.\n• 12. Gamgi kan tana khualzin – sumbawlten sum don-paai don tawh kisaia nawngkaina a tuak te uh a phattuam ding lametna tawh Aizawla Sangnaupangte kiangah lungkimlohna tuamtuam te Zomi innkuan in va tun.\n• 18. Aizawl Zatopi pana hong nusia Pa Thangzalian (Thangboih), Tahan – Munlai, a luang phaam ding om lo ahihman, Zomi innkuanin a kisam teng vaihawm a, a khua va tunpih zo hi.\n• 28. Aizawl Zatopi ah Khaia a kici misi om pen kua ahiam cih thei tel dingin Zomi innkuanin ahi thei bangin dongin kan a, ahi zongin kua ahiam cih kithei zo tuan lo hi. Tua ahihman Muanna Vengah hankhuk tawhsak a, Pastor Zam Sian Lal in vuina hun zang a, kiphum hi.\n• 28. Tuni hankhuk tawhna ah mi 53 ki pha, unau Laimi ten zong hong huh uhi.\n• 29. Tuni han um in tangna kisem.\n• 29. Paite Tribe Council, Mizoram President (PH Laldonglian) motor accident hanga liam a inn ah Rs.500/- tawh veh.\n• 4. Kawlpi pana Khai sih thu kantel dinga hong pai Pa Cin Lian Mung in Khaia a kici pen a nau Tg.Suan Langh Khai, S/o SB Thangpau, RTC,Kalaymyo kum-34 ahih lam hong kipsak.\n• 8. Kum 2008 sunga Zomi Innkuan vaipua dingte sehna a thakin nei, adhoc OB teng a kipsak cihna hi.\n• 18. Mizoram a motor cycle gu a mat tuakten a min tak uh leh a khua tak uh pulak/gen lo ahih man un Zomi Innkuan in Vanglaini (daily newspaper) tungtawnin thuman tak pulak sak hi.\n• 19. Suan Lang Khai han bawlin taxi leh motor cycle 3 tawh mi 8 nasem in kuan.\n• 21. Suan Lang Khai sih vai tawh kisai a lungdam kohna Pastor Zam Sian Lal (Shalom AG) leh Muanna veng YMA tungah Vanglaini tungtawnin pulakna nei.\n• 4. Peace Home Durtlang pana hong nusia Lia Maria Ning Dim Lun 16, Mualpi khuaa in Septicemia hangin 4.2.2008 in hong nusia a, Sr. Rose Hauniang thusiamna tawh Durtlang hanmualah kivui, Zomi innkuan in Rs.3000/- tawh gal a, ambulance man zong Rs.250/- piaksak hi.\n• 6. Lia Vung Ngaih Zam, Kawlpi lungsim lam kicinlohna hang leh damlohna hang tawh Peace Home panin Zomi innkuan hong kitun ahihman a ciahna ding kivaihawmsak a, Kawlpi dong kha dingin Nem c/o Pa Tuang kipaisak a, a ciah man sum bei teng Pa Tuangin siksak hi.\n• 20. 60th Zomi National Day. Mizoram Paite Union leh Zomi Innkuan vaipuakna tawh Vanapa Hall ah thupi takin Zomi Nam Ni kum-60 cinna thupi takin kizang. Organizing Chairman : PE Chhinga (MPU), Org. Secy: Patrick Piang (Zomi Innkuan).\n• 17. Pa Zamlamthang te nupa, Chaltlang, Aizawla teeng damlo gamtang theilo Buhtang leh sathau tawh huh.\n• April 29, 2008 Nu Ning Ngaih Nuam, 24 Champhai, Civil Hospital, Aizawla si, puak nading Kuang Zomi Innkuanin leisak.\n• May 9, 2008 : Pau Lian Thang, Leilum, Tedim Bawngkawna guiawk Pa Sawmpi ki zasak in, aman a kisam bangin ma a lak khit teh, Bawngkawn Police station pan a luang kila a, hankhuk kitawhsakin, kician takin Sia Lalno in vui hi. Han zong a kilawm mahmah dingin brick leh cement tawh kibawlsak.\n• Paulianthang (L) innkuanpihte tung panin niangtui hai 50 leh bawngnawi vui packet 2 lungdam kohna kisang hi.\n• 11. Thuampui venga Network bus in truck lampi geia khawl phukha a, truck kikhukin inn khat dengsia ahihman, tua innsunga innkuan 4 te lakah nih te Suangpi khua te hiin, Zomi Innkuanin huhna buhtang ip-2 (1 tuak) kipia hi.\n• 13. Central YMA te kumpuan ‚Guihtheih khamtheih do’ theihpihna leh panpih lahna in Zomi innkuanin Rs.3000 pia.\n• 14. Pa Mungsiankhual (Kaptel) luang puakna Ciau dong Rs. 4000 pia.\n• 15. Phungchawngah makaite kipai in nasep thaman ngah lo te’ vai va sai. Amaute: zamkhanmuan (ngalbual), paulianpiang (ngalbual), thangsansian (kaptel), thangkhansian (sawbua), pausuansian (kaptel), thangkhanmang (sezang), mungsiankhual (L) Kaptel), dalsuanpiang (ngalbual).\n• 26. Tuni damlo vehin makaiteng pai: 7th Day Adventist Hospital ah H.Lalremruata leh Kawlpi te tangval khat. TB Hospital, Zemabawk ah Papi khat.\n• 30. H.Lalremruata b/o Maveni si. Zomi innkuan in Paak khual leh puan tawh kha.\n• Damlo vehna kinei: Pa Kamliankim, Munlai leh Pa Pauzasing tapa.\n• 28. Zomi Innkuan Rising Day (kum khat cinna) tawh kituakin Civil Hospital ah sisan piakna nei. Sisan pia nuam 35 ki pai a, a nuai teng bekin pia thei hi.\nTg Ck Thawnpau\nLia Elizabeth Niangtawimang\n• 20. Sr.Rose Hauniang tawh nasep khawm dan ding kamkupna om.\n• 20. Tg. Mangzamung (Kawlpi) vehna sum khak.\n• 20. Pa Francis TK Thang (Zotlang) vehna pia.\n• 28. Pa Joseph Suanlamthang (L) S/o Suandolal, Bethel veng, champhai galna pia.\n• 28. Pa Enkhankap, kum 45 Sairangah keenkia in hong nusia. Makai 5 va pai in hankhuk tawh, kuang bawl nate ah va huh. Han bawlna ding a pu Lalchungnunga khutah Rs.1000/- pia.\n• 5 – 6. Lia Man Khan Huai kum 29, Sawbua in hong nusia, Shalom AG Pastor quater ah zan hakpih khit teh Zomi te hanmualah Sia Tuangin vuina hun zang.\n• 7. FIWDC leh Zomi Innkuan kipawlna ah program ( Awareness Programme on Migrant rights) Shalom AG Biakinn ah thupi tak nei. Sr.Rose leh Sia Lalno in thugen.\n• 10. Nu Awi Khawl Nuam, Pyidawta a pasal in sihsan khua lam ciahna ding Zomi Innkuan sum neihsa pan leh makaite’ pocket pan bangzah hiam khat pia in innlam zuan.\n• 20. Naungek (ni-5) Champhai khua Civil Hospital a si Rs.500/- tawh gal.\n• 25. Khuado: Co-operative Conference Hall ah Khuado nasia takin kizang a, Hunpi 2 ah khenin, a masa ah Khuado zangin, a nawnung ah : One Day workshop on ILO, UNO Policy on Migrants cih thulu tawh thugenna Lia Elizabeth Niangtawimang, in neihsak a. Hih Programme pen Zomi Innkuan leh NDWMWT te’ vaihawmna khopna ahi hi.\n• 30. Pa Thangsavung, Lamka Rs.1000/- tawh veh.\n• 19. Nu Hau Ngaih Dim D/o Khamzakhen a natna pan dam kik ding lamet om mel lo ahihman ciahna ding 2000/- pia.\n• 21. Pa Francis TK Thang (L) (Zomi innkuan founding member) in hong nusia a, galna 1000/- a zi tungah pia.\n• 11. Cin Sian Mung, (Kawlpi) Khamrangah si a, hong kiza sak ahih man Zomi innkuan in a vui dong ki-uap a galna sum va pia hi.\n• 21. Thang Khan Dong, Mualpi inn lam ciahna ding Rs.1000/- pia.\n• 30. Zomi Innkuan Rising Day (kum nih cinna) tawh kituakin Civil Hospital ah sisan piakna nei. Sisan pia nuam 30 ki pai a, a nuai mi 9 teng bekin pia thei hi.\n• 3. Kaikhatpiang, Tuitawh motor accident a hong nusia galna 500/- pia. A pu ten luang puak nading vaihawm sak.\n• 8. Nau suak tawh kisai in, Zomi nupi khat Sihphir khua panin hong nusia a, galna 500/- pia.\n• Phuaibuang khua a nasem a om Zomi tuikia te zonga khua 3 YMA te huhna Rs.1500/- pia, a vekin Rs.4500/-.\n• 20. Malaria hanga 7th day Hospital a om Zomi tangval, Dimpi khua Zato lupman 4000/- pia. Inn lam ciahna ding Pa Kamtuangin ama innkuan sung pan vaihawmsak.\n• 4. Pa David ...S/o Pastor Liankhoshyam (L) Teikhang khua sih ngapa ci-na vehna Rs.500/- pia.\n• Khuado: Vanapa Hall ah nasia takin kizang. Zinmang Pu Lalrobiaka, MLA. MPU, SSPP, MPCS ten hong uap. Manipur panin Zomi Council makaite, PTC Hqrs makai 4 in hong zatpih. Lengtong Pauno in - Zomi ka hi hi’ cih la tawh mipite hong hanthawn.\n* Zomi Innkuan makai thak te Khuado siim mipi' khutlapna tawh kipsakna om.\n'OB thak w.e.f. 10.10.2009'\nPresident : Pa Sawmpi\nVice : Pa Pau Za Sing, Pa Kamtuang, Pa Ginzago,\nAsst Secy : Pa Zam Suan Mung\nTreasurer1 : Pa Pau Suan Lian, Treasurer2: Pa Kham Suan Pau\nFin Secy : Pa Hang Thawn Tuang\n• Thang thawnkam, Singzung khua ciahna ding 500/- tawh huh.\n• Bawngkawn Police station pan a Zomi Innkuan makai ten sibup pasal khat silsiangin puan laihsak phitphet a Civil Hospital ah puak.\n• 22. Hih a tunga khua phawk lo a om pa Kachin mi dingin kiseh a, tu ni’n hong nusia. Kawl, Lai unaute leh Zomi Innkuan in vui hi.\n• 3. Zelhonuam, Champhai Aizawl pan hong nusia galna Rs.1000/- pia.\n• 3. Pa CK Thawnpau inPasian leh Pawlpi maiah zi hoih taka a neih lungdampihna letsong pia.\n• 4. Zamkhankhual, S/o Suangkhanthang, Muizawl Greenwood Hospital pan hong nusia galna Rs. 1000/- pia.\n• 6. Lianhunnung, S/o Khaidokam, Muizawl Greenwood Hospital pan hong nusia luang puakna Rs.3500/- pia.\n* 20. Fin.Secretary panmun len Pa Hang Thawn Tuang mun-ah Tg.K.Joseph tuni'n Committee in koih.\n• 26. CinHauLian, Phuldungsei a om Civil hospital a om Rs.1000/- tawh huh. A kem ding cialsakna ah Rs. 700/- bei.\n• ... Ningkhankhual @ Hruaia, Thuampui sihsan a zi leh tate hehpih huai mahmah ahih man buhtang ip 1 ki pia hi.\n• 25. Durtlang hospital pana hong nusia Nu Cinglianzam (31) (Tedim) luang puakna Rs.3000/- pia.\n• 29. Nu Vung Deih Go (55), Hiangmun Aizawl Civil Hospital pan hong nusia luang puakna/galna ding Rs.2000/- pia.\nHih Zomi Innkuan, Aizawl nasepna te kicinglo taka hong ki pulak hi. Ciapteh khak loh tampi om cih nong theih sak un, Secretary ciaptehna pan a kila hiin, sum bei paai beina te zong pulak dinga kilawm lo te kong pulak kei uh hi. Pa Kamtuang leh Pa Sawmpi, President ten amau bangkua sung pan sum tampi leh tha tampi bei khin napin kiciamteh kha lo hi. Pasian in amaute na mangngilh kei hen la. Tuaciang hun beisa a sum zatna leh sum ngahna - 'Audited Account Statement upto June 30, 2010' dong et theih tawntung dingin om hi. Gen khialh gelh khial a om leh hong maisak un.\nZomi Innkuan, Aizawl.\nSource ; Zomi Innkuan Aizawl.\nItem Reviewed: Zomi Innkuan - Aizawl (Zomi Welfare Society) Thu leh Nasepna te (Tomno) Description: Rating: 5 Reviewed By: Cinpu Zomi


url: =Hide-In Hostel Delhi i New Delhi, Indien: Reservér nu!\nD 2, Third Floor, Near Saket Metro Gate no. 1, Saket , New Delhi, Indien


url: =Sia Mungno genna ki tukalh ~ MUC\nSia Mungno genna ki tukalh\nAdmin 9:24:00 AM Articles, Conference Pianna thu\nSIA MUNGNO LAIGELH TAWH KISAI A KI TUKALH PAWLKHAT\nConference Do Do Kei ni: Sia Mungno in Conference do nading lai leh mimal phin-na peuh in lai ong gelh zel-a, mipi a khem zawhna dingin thungetna le ki-apna aneih khit cianga Pasian Khasiangtho Humuap sawlna tawh agelh bang ding keek in thu pan se hi. Tua tawh kisai amanlohna lahkhiat nadingin ama lai-atna sunga, atheih zawhloh amanlo leh akileh bulh a dinmunte, a thulu dingin, tomlakik-in a anuai-a bangin kong lak hi.\nTHUNGETNA LEH APNA KANEIH KHIT CIANG KA GELH\nSia Mungno-in Conference do nadinga agelh laite pen Thu angetkhit ciang-a agelh ci se hi. A thunget khit-a ama lungsim sunga a lut khaa ih theihloh hangin, a pusuak pen Pasian Upna le muanna bulphuh kha hilo in ci leh sa deihna bulphuh kampau vive ahih manin ci leh sa khanin ahihlam kilang hi. Neknop luat manin aninsa voksa, ka nekma in\nThungen ing ci-in, asiang ding in deihbawl-a, na nek hangin, asiang suak tuanlo dinga, thungetna zong muibun lo ding hi. Sia Mungno lai-at zong tua mah bang hi.\nTHUKHEN ZUM A KI KHIATNA\n1. Sia Ngo Kho Nang in Conference makaite Kalay zum ah 2 vei a khiat khit ban ah Min Lwin in Mandalay ah khia leuleu hi. Tua khit ciang in conference ten Chantagyi biak inn kalhna vai leh conference khawmpi ong nawngkaisakna uh kikhia pan hi.\n2. June 1, 2007 ni-a, Sia Do Pau laigelh conference khawm pi Mission ten nawngkai sak cih tawh kisai in athuman kimu thei tuanlo hi. Kumpi permit pen March 30- Aprial 1 dong, zingsang nai 6:00\n– 6:00pm dong hi hi napi Mission Sia Gin Do Pau, Sia Luan Ngaih Cin, Sia Khawm Thang (mualpi) te in necktie bulh zelzal in Pinlone hausa zumah March 31 Sabbath ni-in kikhop ong awnle-uh ci-in conferencete hong khia uh hi.\nConferencete kumpi khuan piakna bangin abawl hi ungh, ci-in Sia Kai Za Dal, Pa Thang Lian Khup in agen hang in Missionte utlo mawk uh hi.\nHausapa in kilemna ding thuhoih adeih sakna tawh kikhop hun tawm vein a awn un ci hi. Hausapa-in 2005 kuma hun ong khensaksa bangin Missionte kikhopna pen Pawi annek hun tawh kituak ahih manin, biakinn sung kizang zong hilo-a, kikhawm thei uh hi. Kumpi ong piak phalna pen (March 30, 07 – April 1, 07) ni (3) sung ahuang buppi conference te zat ding a kipia ahihi. Tua ni (Sabbath) 1:00 Pm pan azingciang bup ki\nkhawm zom-in nuamtak in kizo hi. Kikhopna dingin biakinntual bek kizanga, biakinn sung ki zanglo ahihman-in nawngkaina omlo hi. Sia Mungno in hih thu tel lo hi.\n3. “Sia Kai Dal leh Sia Kham Khen Pau te in Sia Min Lwin leh kei thukhenzum ah hong khia uh hi” ci-in Muller in Sia Mungno tung-ah agen zong manlo hi. A khia pen Sia Kham Khen Pau bek hi. Missionte-in biakinn a mawk kalh ekek loh nading, SDA Conferencete-in zong amau lam biakinn\nsung mahah akikhop theih nading deihna hi-a, a namtui, a hoih kikhiatna ahihi. Missionte-in biakinn teng amau bek-a luah nuam, aluah\nzawh keh lah Conference te zat theihloh ding in kalhcip vet dinga ahanciam nam bang uh hi samlo hi. Topa Zeisu in “mi khempeuhte thungetna inn ki ci ding hi.” a cih tawh kithuhual hi.\nPASIAN IN HONG MUSINSEN CIH KI PHAWKDEN HI LEH\n“A kisem, akigeel, akigelh, akigen thu tampi te om het lo ding a hih bang buainate a om ding ka um kei hi.” acih tawh ki sai in Sia Mungno in ama lungsim bangin milungsim a om ding sakha hi. Apiangthu leh thuguikhun kigen ahih manin genlo ding, gelhloding cih thadah Pasian kiang-ah a kipulak ziahziah den hi zaw hi. Saw Htoo Kalet Bogyi ki neih cih khawng, Pastor Chawna in sia Sei Kho Hau kum 15 thawng ki khia, ci-a Conference vauna a neih khawng, etc., omlo hi leh ahi mah ding hi. Sia Mungno in a muhloh thu khuaigip meka amawk at-at hi zaw hi.\nSITNII LAK VAI:\n“Guta khat in gukeng, mithat khat in that keng” acih na ding in sitnii kicial Sia Mungno in sakha hi. Calcutta ah suaitawh akimatin sitnii a cial pen-uh pualo hi a cihsak dinga a cial hi lo hi. Aamahkhaan tawh aciah theih pen sitniite’ bawlsak hi. Gunkhawm-ah ongki man leuleu uha sitnii mah cialin ong suakta hi. Pua kei, khial kei a cih sak hi lo-in dan a neu thei penpen ding a geelsak hi. Zeisu zong thu-um mite sitnii hi (1Jhn 2:1) ih cihciangin mawh kei, khial kei aci hi lo in sitnii Zeisu in amawh na ken puaksak ing, maisak ing ahongci hi zaw hi. Eite pau khuan a om loh na munte ah sitniite bek pau thei ahih man leh dan a tawm theithei ding hong gensak ding in sitnii akicial hi zaw hi.\nThukhenzum ah “Pasian in mu sin sen” cih phawk lo Kalaymyo thukhen zumah Khawm Thang in “a manlo tecipang lo ding” acih pen palsatin Kai Za Dal leh a pawlte in Dec.10, 2004 ni in ciangzum leh tem tawi in biak inn ah hong pai uh in, vante hong sut uh hi ci mawkmawk hi. Tua ni-in amah om lo hi. Khatvei beek tua bang in kigamta lo hi. Gin Lam Cin in zong tua bang mah in gen zen hi. Vante hong apnuam ing ci-a, a sap hi. Sum ciante nangawn apna neilo in, a medical bill zong Mission pan sum kipia lo kim lai, sangsum pan dok ngam lailai hi. Ki-apna lai zong Board memberte min thuh, leh a ma minthuh zong om hi. Zuau phuak siate honghi pak uh hi. Saul Kumpi te tawh kibat khak loh nang Sia Mungno in laisiangtho context tel lo hiam? A tel mah a bulh khial hiam cih thu theih huai hi. Saul kumpi a sawl pen Pasian hi. Mission, Union, Division president cihte Pasian sa a hiam? Pawlpi Manual, Policy zuih ding hi lah ci bilbel napi, MYUMte UMM makaite Policy zuihloh lampialna aki zuih pih loh pen lah Pasian thu manglo ci ngam zel kawikawi hi. UMM/MYUM makaite pen Pasian-a ngaihsun ahi tam? “Ka dah bulpi” Sia Mungno in SDA pawlpi tawh kizopna agente lak ah “recognition zong kisam sesekei” acih pen kici ngeilo hi. Hong “recognize mateng ding ding” May 27, 2003 laikhak No.6, p.3 akici hi zaw hi. “Gupna taankei ni” ci uh hi ci’n Jan. 2,2008 ni’n mawhsakluatna kam ging khia sak napin, amahmah in “SDA pawlpimi SDA conference or SDA Mission na hih man in gupkhiatna ngah lian ding cih hipah tuan lo hi. Gupkhiatna pen Pasian hehpihna bekhi aa, Pasian leh amimal kizopna athupi peen hi”\nci-in tua laikhak na sungmah-ah thauhkhan kik zel hi. Tua banah, “Pasian pawlpi lang panna lian mahmah hi” a cih zong laisingtho gen tawh kilehbulh hi. Mang. 12:17 ah “Pasian thukham leh Zeisu tecipanna” langpante Pasian pawlpi langpang nacibek hilo a hiam? Policy bawltawmte Tin Tun, Mulla, Kenneth, Minlwin, Kai Khan Khual, Suak Kho Ngin etc. te Pasian sa kha hi ding hi. Dahna bulpi pen gupna taan kha ding hi zawlo ding maw. “Conference lamman tawh ngahzia ding peen Thualzen gaal laai aa Lamzang” Sia Mungnote unau in Daw Suh Kyi democracy movement kipatcil-in thupi sa lua in hawh zawzen uh hi napi amah sang a kum 20 val bang advance zaw, minam itna leh gam a ding veina tawh u leh nau nusia aa, nuntakna pia-ngam (self-sacrifice) zah a semkhia Sia Siangh pen zahko-in conference vai tawh hong zop pen leitung-ah hih bangin saikak ngam huai lo hi. Tua pen midangte bek thupi sakna Sal(Sila) Lungsim ahi hi.\nPahtakna leh minphatna ih piak pelmawh ding hizaw hi. Daw Suh Kyi pen Kawlgam adingin Noble prize kipia ahih leh, Zomite adingin zong Sia Siangh in Noble prize ngah tham mahmah zaw lai ding hi. “Zomi History-ah kimangngilh ngeilo dinga, Zomi Adventist History-ah zong\nPasian na a sepnate kiciam teh hi”, cin sia Kai Dal in pulak hi. Kaptel a ding biakinn, Zampi leh Nanphalong ading biakinnte a huhna, banah Chianthagyi bawlung tualpi ahuhna, pilna ding deihsakna tawh Ts foundation a huhna, banah kha zon nadingin sum leh paai a piakna hanga kha 50 val bang 2007 sung in kingah a hih manin, Zomi Adventist Patriarch(Khalam Pupi)te lak-ah zong phawk pen khat in kiciam teh hi cin Sia Dal mah in pulak hi. Sia Mungno pen Adventist sungah Second generation( a khang nihna) hi-a, kha veina lungsim a vom sangin Institutionalism oriented lungsim hat zaw hi. A gensiatpa pen First generation(a khang masa) hi-a, soul winning oriented lungsim nei, mi-it, nam-itna lungsim anei Pasian nasem mi ahi hi, cih mipi muhna hi.\nSia Mungno in Lawibual biakinn lamna ah Dr, Heuk manggilh liang zahin, amau sum kihel hetlo napi, a pa leh a sanggamte’ min peuh at mawkmawk zah in Min deih lua khat ahih hi. Min deih luatna in pialna lianpi hi.\n“G.C ah delegate paisak huailo hiam?” A thukhual leh adeihsak lua bang khat in Sia Mungno in conference makaite GC tawh kimuh ding thusung ding in “Mission, Union, leh Division” te thu a mangnuam lote adingin a om lai sun zol-a pulaak ka hihi ci deep napi-in amah leh amah kinial pah phot in “GC tawh akizom Mission ah hoih tak in na lut kik un cih ding longal hong gending uh om lo hi” “dawn tak a sa lo uh hi zaw ding hi” a cih te thu nung thuma kituak lo hi. Mipil kam pau hi ve maw GC in “a dawnkik na uh kiza nailo hi” ci zel keei hi. Sia Mungno pen GC tungah thuneipipen khat dan tawh hong ki bang zel hi. Ki niamkhiat huai zaw lo hiam? Pr. Albert Gulfan pen Division president bek hia, MYUM forward masak lohin, ama’n conference apia pah thei zong hilo hi. SSD EC sep ding hi bek hi. Sept 16,’03 a Kalemyo ong pai lai-in zong Taungzalat Hotel mai ah “My next coming will be inauguration ceremony of conference” (kong pai kik pen conference honpawi hi ding hi) ci-in Kai Za Dal tunga a cih pen Pasian in mangsak tuanlo ding hi. Mungno pu Kayin te’n zuau leh letsong tawh na zo gawp uh in, Mungno bel tuate kipawlna pan bawk khat pia ahih kei leh hihzah-in khut tung lumleh bang lo ding hi. May 27, 2003 in SSD Presedent tungah Sia Kappau, Sia Mungno, Sia Pau Khan, Sia Thanglam te-in lai a khakin Sia Mungno in Policy a thei nailo hi lo hi. “We know that there are policies and procedures to follow to become a conference as guidelines. However, they are not absolute and not unchangeable but are amendable base (sic) on the unique situation on each issue.” Conference suah na ding lamlakte zui-in policy leh sepziate om hi cih thei ung . A hizong in tua te a mang theilo, a kikhel thei lo hi lo in a thupiang zui-in amun tuamdeuh tung ah kibulphuh a kipuah pha thei hi ci uh hi lo hiam? 1994 kum in Section/Mission ahi ngei nailo khat zong Gujarat conference (India) ci-in bang hangin adangte hi thei ahih leh, Upper Myanmar adingin Conference hitheilo ding hiam? (Why should not Conference be Possible for Upper Myanmar If other can) ci’n gelh uh napi, Amau unau longal a kua tawkik uh hiam? Sia Khan Zam Vungh in amau unau kawk in “saizang\nte makai ding in muanhuai kei” a cih ciangin aheh lam aki phawk lai hiam? Conference a kipia kha hi leh ama min dawk masa ding deih lua ahi zaw diam? kei laikhak tawh kingah hi ci nuam lai ding hi. 1987 kum a zong ko unau makaihna hi a cih zel hi. “Pawlpi mite khem selo-in siangtak aa tuam din vet ding” Pawlpi mitte-in thuman a theilua hi. Sia Mungno-in Pawlpi mite a\nkhemkhem, a nihveina hinapi kuamah khem zolo hi. SDA hihna pen Mission leh Conference lutna hilo hi. Ki tuiphumna hi cih Sia Mungno in thei buang leh kilawm sa-ing. SDA Mission tawh kipawl lo mah-a SDA Conference-a kituamdin vet mah hilo maw. “Mi pi cin vai zaw lai” ci\nhilo a hiam?\n“A sign of great immaturity”\nSia Siangh in “GC ten lah a tuu mang kan lo in upadi bek tawh kapkap mawk” a cih pen picinlohna khat hi ci-in Sia Mungno in mawh sak hi. GC pen Pasian ahiam? Sia Mungno gen mah bangin thu kiza nailo, tuute kan nailo mah hi lo hiam? A kanlo mah uh thuman agen hi zaw-a, thuman pulak ngam pen prophetic function kician tak a sepna hi-a, a MATURE na khat mah hi. Maanlo thei gige napi, a mipihte lehdo ding molhtum banga azat theih dinguh mi zonna in lungsim kawi tawh\nnelniknek-a phattuamna kamkhap bek lametna tawh thuman gen ngamlo-in, kimuhmawh bawl-a, pum gup ding sawm mawk pen maturity ih sak khak hangin, ZUAUSIAMNA leh INSTITUTIONALISM bek tawh mitmang gawpzo cihna hizaw-a, Pasian mai-ah IMMATURITY hi zaw hi. Ui bang in a luak ne kik, vok bangin a siankhit ciang buan lak-ah abual kik a hih leh amah zong “immaturity” pan peng thei tuan ding maw. Policy-Khuttung lumleh bang leh tungman bang Policy ahek kawikawi nuam pen Sia Mungno hi zaw hi. May 27, 2003 ni a, a lai gelh leh Jan.2,2008 ni aa lai-at te saikak in. Khut tung lumleh bang hi. Numei khat tenpih ding ci-in SDA ah a kituiphumsak ban-ah a mintuak-uh (Mungno le xxxxxxxx) at-in tawhtang kepna (Key chain) a bawlkhitsa nangawn a kheltawm ngam gawpgawp cihte pen,\nKHUTTUNG LUMLEH BATNA leh policy pen tungman banga deihdeih-a meekna hi zaw lo diam?\nSDA PAWLPI LOGO VAI\nLogo pen Sia Mungnote adingin, a pupa gamhluah hi lo hi. GC sawl zong hilo hi. SDA pawlpi kihi ahihman a kizang hi. “Logo vai ngeina aom diamdiam” acih hiven,en toto lai ni, na ngak lai un. It na leh Deihsak na takpi Sia Mungno in Itna leh deihsakna tawh hihzah in hong bawlsia-a, ong khem ahih teh hong it kei zen leh nasia ngel ve. Hong that mang mai ve. Muktung kamsiam (lip service) hilo in itna takpi tawh sepna (heart service) kisam zaw hi. Hong it takpi ahih leh bangzah ciang hong panpih ngei hiam?\nSia Mungno in May 27, 2003 in “SDA upna pan lampial na hiloin, makaite Conference piak ding nialna hang hi. Akipiak kei leh Khialhna lianpen hiding hi” cin SSD President pa a to ngam liang ahih teh Satan gualzo sak kei ni (We should not let Satan wins(sic) the battle) ci-in a gen pen, tu’n Satan gualzosak ni ci-in panmun a naklak mahmah tawh ong ki bang kik zaw hilo hiam?\n“Ih it mahmah SDA pawlpi ki-uk na thusim lo-in ih pawlpi nusia paisuak in tuamdin ding zolzol ta in lampial beh ding kipan taktak ta uh hi” ci-in mipite lungkiat theih nading a muibun pen ding galhiam khat ci a hong khem ahihi. SDA Pawlpi Thuguilet banah, ki ukna ah zong “ai-awh ki ukna” kibulphuh hi. Muller, Memory te hong dal hi bek aa, eibang lel mah Conference akisuaksak tampi om hi napi, Muller—Gin S Mung Alliancete(Kipawlna) hang a zekai toto hi bek hi. “Ih pawlpi a toknawi kipawlna Conference” acih ngam zong a pau masakte phawk nawnlo hi in teh. Conference in toknawi lo-in mimal angsung bek azong Sia Gin Sian Mung leh Muller Kyawte toknawi hizaw hi. Sia Memory Tun-te in vanleng kuan pan na dawm uh in video a na\nzaih pen thupi sa lua in, Conference te’n “hong dawn lo uh” ci-in mawhsak hi. Kumpi ulian kisa kha aitam. Kiniamkhiatna lungsim nei makai khat mah ahi hia leh? A mi pihte tunga molhtum ding a mikhemna a tel zolo ahi ve. “Ih pawlpi in leitung bei dong in SDA Conference Status hong pia ngei lo ding hi” acih zong amah kamsang hiam?, a kipilsak lua hiam? ngaihsut huai hi. May 27, 2003 a Sia Mungno in “Why should a possible thing be made impossible in the Adventist Organization, that is, for Upper Myanmar to organize as a conference?” (Adventist kiphuat na ah\na piang thei khat pen apiang thei lo ding in kibawl hiam? tua pen Upper Myanmar Conference khat a kiphuat ding ahihi) a cih tawh saikak leuleu dih ve. Eimi khat kihausak lua in “ka khantawn mang ning” acih vial leh tua kum sung in Mandalay-ah mawtaw accident in si citciat hi.\nA khantawn mang zizen mah aive. Kamlian pipi mawk zat zong ki dawp huai veve hi. “Leitung bei dong….hong pia ngei lo ding hi” cih zong deihna tampi akawk dingin kikhia thei hilohiam?\nBackgear neilo cikei un. Backgear kisam mahmah hi Biakna ah back gear kisamlo hi, zong hi thei lo, piang thei lo hi. Hun koici back sak thei ding na hiam? A kisam pen ‘neutral gear’ or ‘zero(o) gear’ hiphot aa, a hekna (steering) ahi lungsim utna longal tawh manawh thak ding piang thei lo hi. Kisik\nkikna (repentance) cih pen Pasian deih back gear” hilo in neutral gear pan manawh thak(new direction) lakna hizaw hi. Kisikkikna pen, backgear(nung kikna, nungtolhna) cilo-in “turning away from sin”(mawhna nusia-a mailam zuatna)na ci zaw hi.\n3. Hih conference pen pawlpi mungtup ahih mah bangin atamzawte’ deih, leh apiang thei (a hi thei khin) a hihmanin Balaam leh Judas dan in sem kei ni.


url: =Thai gamsung ah migilo te’n innkuan khatsungpan mi 4 kaplum, 2 liam ~ ZD :: ZOMI DAILY\nposted on 3 March 2017 at 1:00 am Lomkholna: News, Sawltak, Thailand, World\nThailand, Narathiwat Province sungah Thursday (Mar 02) ni zingsanglam in mawtaw khat ki Ambush a, innkuan khatsung panin mi 4 kikaplum in adangzong mi 2 liam cih Bernama pan kiza hi.\nZingsang 7:30am hunpawl in khuasung hausa Assistant Village Head asempa in atapa Primary School ah sangkahding akha in apai uh ahihi. Lamkal ah thautawi khatin napangkhinkhian in lametlohpi in nabingkap uhhi.\nResak District Police Chief khat ii genkhiatna ah mi 4 sipah in, adang mi 2 liam cihi. Asi tepen kum 47 aphakhin khuasung hausahuh Somchai Thongjan, kum 40 aphakhin azi Rattiaka, kum 8 aphapan atapa Thanakit leh kum 42 aphakhin azi sanggamnu ahihi.\nHih nupa te ii atanu kum 12 aphapan khatzong mawtaw sungah azui hi a, amahpen silo liamna ngahhi. Tualo atunu khatzong silo in liam cihi.\nHih Ambush abawlte pen kua thautawi kipawlna cih kigen khialo, kikan khiazo nailo a, thautawi migilo te lakpan khatin M-16 Rifle tawi cihciangbek kithei hi.\nHihte nupa in atapa uh Resak Town ah sangkahding in akhaklaitak aki Ambush hi ci’n Media Conference ah thunei te’n genkhia a, thautawi migilo tepen koi kipawlna pan cih kitheician nailo hi. ZD Sawltak #zomidaily\nPrevious: Malaysia, Perak State sungah mawtaw 3 kiphukha, mi 3 liamgawp ~ ZD\nNext: Kim Jong Nam sihna vaitawh akiman North Korean pa kikhah kikding ~ ZD


url: =Malaysia gamsung ah kum 19 tawh numeino khat Doctor suakding :: ZOMI DAILY\nposted on 11 July 2017 at 1:04 pm Lomkholna: Malaysia, News, Sawltak, World\nChan Hao Shan kici Malaysian gammi kum 19 aphapan numei khatpen maikum ciangin Bachelor of Medicine, Bachelor of Surgery (MBBS) tawh sangman tading ahih manin, Malaysia gamsung ah akum atawmpen, akhangmoi penpen Doctor hiding kici hi.\nChan Hao Shan pen kum 8 aphaklai in anu in Breat Cancer ngah ahih manin, tuahun akipan Doctor khat asuahzawh nadingin hanciamnopna, sapna “Calling” angahkhat ahihi.\nTuahang in mihing te pumpi “Human Body” kilamzia, Organs te nasepzia cihte pen aneutung akipan lunglut takin kantawntung, simtawntung pahhi.\nMihing te pumpi tungah aom na khatpeuh in bangci bangin nasem hiam cih kalunglut mahmah cihi. Tulaitak Taylors’ University ah MBBS asin laitak hi a, maikum ciangin asangkah mansiang tading a, Malaysia gamsung ah kum atawmpen Doctor khatin ciaptehna angahding hita hi.\nSin Chew kici Newspaper tetawh Interview abawlna ah kaneutung akipan laisim ka ukmahmah cihi. Aneutung akipan laisim ukmahmah ahih manin anu apa tetawh laibuzuakna Book Store ah paizelzel uhhi.\nApa pen Engineer khat hi a, anu pen Accountant khat ahihi.\nKuala Lumpur khuasung aom Sensang Chinese Primary School khatah sangkah kipanin, tuakhit ciangin International School khatah asangkah azomsuakding in kituah hi.\nForm 1 leh Form 2 tepen khanih sungin zoziau hi. Tuaciangin Form 3 leh O Level tezong khanihsung mahin zosuak leuleu hi. Secondary School ah akisinding khempeuh kum 1 sungin zosiang cimawk hi. (Midang te’n kum 4 sungbang asinding pen aman kum 1 sungin zosiang cimawk hi)\nKeileh kei kaki toden, Challenge den hi ci’n Chan Hao Shan genkhia hi. Tuahang mahin sanginn ah kum tampi akisinding te kakhengto mengmeng cimawk hi.\nSanginn Classroom sungah Teachers te’n asinsa te damdam in hong sinpih ahih manin, cimhuai kasalua cimawk hi. Midangte sangin theibaih zawden hi.\nKum 14 aphak ciangin Private College khatah Australian Matriculation (AUSMAT) Program kahin, tuazong kum 1 sungmah in zosiangziau hi.\nRelated: Matupi aom Medical Doctor khat sum neksialua ahih manin aza kia\nMaikum ciangin MBBS tawh sangkah azosiangding hita a, ahi zongin Specialist khat kahihdong in laisinna kazomsuak vevelaiding hi ci’n genkhia hi. Sawltak #zomidaily\nPrevious: Kawlpi leh Yangon atai Chintaungtan te Bus khat lamkal ah tuahsia, asi omlo\nNext: Sengam ah nupi naupaai te numei pasal sitkhuan omlo, asitsak te kiman


url: =Tahum Khaici (a different gospel) bangci dalzawh ding? :: ZOMI DAILY\nposted on 13 January 2016 at 11:56 pm Lomkholna: Biakna, News, SuanghDal\nKuate in MC letmat tawi, bangpawlpi pan sawlna tawh kuankhia, kua’ phalna, kua ciapteh pihna ngah cih banga daai kaihna tawh zong tahum khaici a kidal zo ding hi nai lo hi. Ahangin tua a khahkhia, a sawlkhia kipawlnate mahmah zong tahum in a deepcip pawlpite na hi thei hi.\nA sunglam mah panin Christian te’ galpa in nasem hi. Eite in a sunglam ih cih pen Lai Siangtho sunglam hi loin, eimau kipawlna sung teng a gen ih hi a, eimau kipawlna pualamte pen Christian pawlpi mah ahih hangin a pualam cihsak hi hang. Kipawlkhopna ci-a a hah gengen tengin midangte a’ peuhmah a thupi sim sak nuam lo, a theihpih nuam lote, mite a’ peuhmah dikin tang taleh a pua sehsehte hi hamtang uh hi. Thuhilhsyapa khat in “Mi tawh a kipawl nuam lote in zong kipawlna tuam khat nei veve uh hi” ci lanlan vial hi. Ken ahih leh, “Kipawlna a thupi sakte in zong kipawlpih theih loh mah nei veve uh hi” ka ci hi.\nTua ahih manin tuhun ciangin a sung le a pua kinialnial sak nawn lo zawin ei thu-um mimalte mahmah in LST tawh a sittel thei pawlpite ih hih ding hun hita hi. Ahi zongin tu-a ih LST simzah ciang lel tawh bel sit zo nai lo kha ding hi hang. LST ih nak sim mahmah kul ding hi. Ih kin mahmah kul ding hi. Ih bulphuh mahmah kul ding hi. A sunglam kicite bek ii phalna laidal (letmat) khat peuhpeuh lah ding hong nei zo a, hong nei zo kei phial zongin Lai Siangtho bulphuh thei in, thungetna tawh a kidim mipa hi-in pianthakna maan bulpi teng tawh hong kuankhia in, a gamtat a luhek Lai Siangtho kammal tawh kituak thu a hilh thei hiam ci-in na sittel theih nading un nomau mahmah Berea Pawlpite bangin LST thu theihna tawh a kantel thei mi na hih dinguh kisam pen hi.\nLST sungah “Thesalonika khuamite sangin Berea khuamite in mipi lungsim nei zaw uh hi. Amaute in lawp mahmahna tawh Paul’ thugente ngai uh a, Paul’ thugente maan taktak hiam ci-in a theih nadingun nisimin Lai Siangtho a sim uh hi, na kici hi (Sawltak 17: 11). LST simna tawh ih kantel keileh um a, sanga, ih neih thu teng peuh tahum na hi thei a, ih sanlohte ih up lohte ih up ih san dingteng na hi zaw kha thei ding hi.\nPrevious: Eitetawh Pasian omkhawm ~ Thang Siangh\nNext: Zomi te kalkhat suanta, maban bangci zopding? ngeimah ngeiding maw?


url: =Vondeih Kep Ding – 116 (Dimno’ Pa) :: ZOMI DAILY\nposted on 2 July 2017 at 8:57 am UTC+9:30 Lomkholna: Article, Paukhankap\nBanghang ahi tam thei keng. Tu sungteng ka lungsim ah bangmah om lo-in, na dang mahmah sem lo hi ing. Laikhak ding gelh sawm in ka kithawi zel hangin pankhia zo mahmah lo-in, laibu sim dingin kithawi taleng zong ka laibu tawi ka phen ma-in ka khut tung panin kia khin ta hi. Lai sim hita leh na gelh hita leh na khat peuhpeuh i lawp deuh hun om leh kilawm sa ing.\nKa hun mawk bei sa ing. Hun mawk bei i cih pen zong hun hi lo-in, i nuntakna a mawk bei na hi gige hi. Banghang hiam cih leh i nuntakna pen hun tawh kibawl in ciangtan khat bek a nei hi mawk hiven!\nMaidu Indians minam (Native American ) te neih creation story khat kong gen nuam ing!\n‘God the Earhtmaker in buan san tawm la-in, tua pen tui tawh hel in, a hoih mahmah pasal leh numei in hong bawl hi. Amau nih pen hoih mahmah napi uh in, ahi zongin a khut ding uh om nai lo ahih manin, Earthmaker in adang a bawl khitsa nuntakna neite kiang, ‘koi cidan in hih mite a khut ding uh bawl sak leng hoih ding hiam?’ ci-in hong dong hi.\nTua leh Sumkuang in, “Kei a danin bawl sak in. Tua hileh kei danin tuizam siam ding uh hi,” hong cih leh, Keeivom in hong dawn kik a, “Hi kei! Kei a danin bawl sak in. Tua hileh amau kei danin taihat ding uh hi,” hong ci hi.\nEarthmaker in tawlpi khat hong lung ngaingai in tua khit ciangin, “Na vekpi tung ah ka lungdam hi. Ahi zongin hih mite khut ding pen Kei a tawh a kibang in bawlsak ding khensat khinta ing. Tua hileh amau zong Kei dan mah in nate bawl thei ding uh hi,” hong ci hi.\nMi nu leh mi pa khutte pen Earthmaker khut tawh hong kibangta ahih manin amau pen a kibawl nuntakna nei khempeuh lak ah a hoih penpen hong suak hi. Banghang hiam cih leh a khut uh tawh na dang tampite hong bawl thei uh hi.’\nMaidu Indians minamte in, Pasian in ama khut tawh a kibang in i khutte hong bawlsak ahih lamtak thei uh ahih manin na hoih lo, asiate seploh ding thei uh hi.\nMi thanemnate, mi hoihlohnate zungkawkna in i khutte zang lo-in, mi bawlsiatna in zang kei ni. Mi suksiatna dingin zong zang kei ni. A tukte phottohna in zang in, dah in a kap mite khituite nulna in nei zaw ni. Mite a liam sak hi lo-in, mi liammate a bawl sak khutte hi sak zaw ni.\nTua bang danin Ama tang in khat leh khat a kihuh theih dingin Pasian in i khutte Ama khut tawh a kibang in hong bawl sak hiven!\nPrevious: Malaysia, Johor State sungah Operasi lutin, gamdangmi 315 kiman\nNext: Malaysia kumpi in E-card kuamah bawlsak nawnloding


url: =मिस हैरां Miss Hairan Lyrics in Hindi from Heropanti 2 - Lyrics Papa\nमिस हैरां Miss Hairan Lyrics in Hindi from Heropanti 2\nMiss Hairan Lyrics in Hindi. मिस हैरां song from Heropanti 2. It stars Tiger Shroff, Nawazuddin Siddiqui, Tara Sutaria. Singer of Miss Hairan is Tiger Shroff, Nisa Shetty. Lyrics are written by Mehboob Music is given by A R Rahman\_\nMiss Hairan Lyrics in Hindi :\nओह मिस हैरां\nसुन सुन तो ज़रा\nधीरे धीरे मुझमें\nए ये इ येह\nहम तुम गुनगुन करते\nहैला चल हाथ मिलाये\nहैला परवाज़ लगाये\nहैला रफ़्तार बढ़ाये\nतो मैं अपने इन हाथों मे\nधुप भर लूंगा\nया हो घाना सा जंगल\nतो मैं अपनी आँखों की\nनींदें ही सारी\nतुझको दे दूंगा\nMiss Hairan Lyrics in English :\nDil zinda hai toh\nHulchul thodi hogi na\nSunn sunn toh zara\nDheere dheere mujhmein\nShamil ho rahi hai kya\nAye yeh e yeah\nHum tum gungun karte\nHaila chal hath milaye\nHaila parvaaz lagaye\nHaila raftaar badhaye\nToh main apne inn hathon mein\nDhoop bhar lunga\nToh main apni aankhon ki\nNeendein hi saari\nTujhko de doonga\nOh miss hairaan\nTags: मिस हैरां Miss Hairan Lyrics in Hindi from Heropanti 2\nहीरिये Heeriye Abhi Dutt Lyrics in Hindi\nजो मुझे दीवाना कर दे Jo Mujhe Deewana Kar De Lyrics in Hindi


url: =Russia gamsung meileng khatah Bomb puakkham in mi 11 si, 45 liam ~ ZD :: ZOMI DAILY\nposted on 4 April 2017 at 8:01 am Lomkholna: News, Russia, Sawltak, World\nRussia, Saint Petersburg khuasung atai meileng tungah zanni in Bomb puakkham ahih manin mi 11 si a, adangzong mi tampi liam cih AFP pan kiza hi. Kumpi thunei Authorities te’n hih buaina apiankhit ciangin Metro System khempeuh khakcippah uhhi.\nAdang Metro Station khat ahzong Bomb dangkhat kimu in Security Services te’n apuakkhapma in hemkhia “Defused” uhhi. Russia’s Investigative Committee te genna ah hihpen migilo te ngongtatna “Act of Terror” hiding ci uh a, banghangin hihbangin Bomb puakkham theihiam cih kancian laiding uhhi.\nHih Bomb sukhampen ko gamtatna hi ci’n apulakkhia “Claim of Responsibility” omnailo a, ahi zongin Russia te’n Syria gamsung ah IS migilo te akapkhit uhciang in thupiang ahih manin, upmawhbel omtuakpah hi.\nRussia National Television panin photo akhahkhiatna ah meileng dawl “Train Carriage” khat panin apuakkhap khitciangin apualam ah misiluang atuk zihziah kimuthei a, mulkimhuai mahmah hi.\nAnti-terror Authorities te’n Statement ah agenkhiatna ah asi pen mi 11 pha in, aliam bekbek pen mi 45 pha ci uhhi.\nHih tuahsiatna hangin asi aliam te dahpihna in Saint Petersburg City sungah ni 3 sung dahpihna pulak hun “Days of Mourning” in ki ciamtehding cihi. Russia President Vladimir Putin inzong Bomb puakkhapna Metro Station mai ah zannitak in vapai in dahpihna paklom asan henkhat “bouquet of red flowers” vakoih hi.\nBomb puakkhapna Train Station maiteng ah dahpihna paklom “Bouquet” kikoih ngeingai in, tuagei ah ading numei kum 30 aphakhin Maria Llyina kici in “tu’nbel meileng tuangngam nawnkei ning” ci’n genkhia hi.\nVideo na etnopleh: Inside the Russia metro train station\nNidang in Saint Petersburg City sungah hihbangdan aomtheiding in ka lamet hetloh, tu’n hih khuapi pen lauthawngna tawh kidimta hi ci’n genbeh hi.\nPensioner Vyacheslav Veselov inzong AFP te tungah agenna ah amailian ah Bomb puakkhap ciangin asi luang 4 ka mulian ci a, Train Station Attendant te’n kapkawm, awngkawm ngeingai in aluang zawngkhiading hihang ci’n huhna ngenin ki awng ziahziah cihi.\nAlso read: Ui photo khat hangin Russia ah pasal khatin alawmnu Acid buakin meitawh hal ~ ZD\nRussia gamsung ah Terrorist Attack pen tunai omlo himahleh, tutung Bomb kitapna hangin asi aliam hongtam mahmah hi. ZD Sawltak #zomidaily\nPrevious: A tuamdang’ Pasian mizat Rev. Dr. Kam Khaw Thang, D.D\nNext: Spain ah bawngtal tawh akimawl khat akhe leh agawlgui kipikkha gawp ~ ZD


url: =Mexico gamsung ah mi 103 atuanna vanleng khat kia in asi omlo :: ZOMI DAILY\nposted on 2 August 2018 at 10:41 am Lomkholna: Mexico, News, Sawltak, World\nMexico gamsung ah zanni Tuesday ni in vanlengkhat kia a, meikuang ziahziah in vanleng pen naksiat mahmah himahleh asi kuamah omlo bilbel ahih manin lamdang kisakik mahmah cih Reuters pan kiza hi. Tua vanleng pen gial (hail storm) akiat ziahziah laitak in alengkhia hi a, alengkhiatzawh asawtlo in leilak ah akiasukkik ahihi.\nTua vanleng pen Embraer Jet vanleng namte hi a, asung ah Passenger leh Crew Member akigawm in mi 103 atuang ahihi. Nitaklam 4pm hunpawl in akia hi a, mi 97 liam in asi kuamah omlo hi ci’n Mexico kumpi thunei Authorities te’n genkhia uhhi.\nVanleng akiat ciangin apuakkhapding ki patau mahmah in, Passenger leh Crew te asuahtaktheih nadingun taikek ngeingai uhhi.\nPassenger lakah akihelkha Jackeline Flores kici in Repoters te tungah agenna ah vanleng pen guah azuk ziahziah laitak in alengkhia hi a, alenkhiatzawh asawtlo in kiasukkik cihi. Amahpen atanu khattawh hi a, vanleng sungah meikhu leh meikuang tawh akidim laitak in Fuselage avangkawm panin ka pusuakthei uhhi ci’n genkhia hi.\nVideo: An Aeromexico flight crashed on takeoff during a heavy hail storm in northern Mexico, engulfing the plane in flames and injuring 97 people, officials said Tuesday (Jul 31). The Embraer 190 aircraft, which was operating between Durango and Mexico City and crashed around 3:00 pm local time (20:00 GMT), was carrying “88 adults, nine minors, two infants, two pilots and two flight attendants,” the airline’s director general Andres Conesa told a news conference.\nVanleng sungah naupangno 2 zong kihel a, tualak ah numeino khatpen akhe meikang in kapkawm vangvangsa in apusuakzong kamu hi ci’n Jackeline Flores in genkhia hi. Amahpen Mexican hi a, ahi zongin Colombia, Bogota ah ateeng khat ahihi. Ama Passport leh Document laithupi honkhatzong vanleng akat ciangin meikuang lakah kangtumkhawm cihi. Pasian in hong ompih, Pasian thupha tawh asuakta kahi uhhi ci’n genbeh hi.\nDurango Governor José Rosas Aispuro in agenna ah vanleng ii aveilam pangka in leilak kisatsuk masakna in, tuakhit ciangin Engine 2 tezong kitatsuk cihi. Passenger tepen vanleng akuanggawpma in pusuakthei bilbel uhhi. Ahi zongin vanlenghawl Pilot papen nakliam simsim cih kiza hi.\nMore: Myanmar galvanleng khat ahawl akisin laitak kia, ahawlpa si\nAirport Operator te genna ah hih vanleng akiatna ahangpen khuahun ahoihlohman “Bad Weather” hang hi ci’n genkhia uhhi.\nHih atuahsia vanleng pen Brazil te bawlkhiat hi a, Brazilian Aircraft Manufacturer Embraer te’nzong vanleng tuahsiatna aphual ah athu akancian dingin Dispatch Team te kipaisak khinta hi ci’n genkhia uhhi. Sawltak #zomidaily\nPrevious: Update: Sentul meikang pen kitotna panin datsi buakin aki halngiat ci\nNext: Vaan laaizang panaa a kia-suk thupha ~ Yah Liante’ Pu (Travelogue)